# sad-ukti-karṇāmṛtam

### maṅgalam

prajñāṁ kām api sampadaṁ ca kurute yat-pāda-saṁvāhanaṁ

nityaṁ śāmyati viṣva-gandha-tamasaṁ yac-cakṣur unmīlanāt |

yat-pādārghya-payo vidhūya duritaṁ niḥśreyasaṁ yacchati

svānte naḥ sa vasatv anāratam anākhyeya-svarūpo hariḥ ||1||

### prastāvaḥ

śauryāṇīva tapāṁsi bibhrati bhayaṁ yasmin na yasyāvadhir

jñāne dāna iva dviṣām iva jayo yenendriyāṇāṁ kṛtaḥ |

samrājām iva yoginām api gurur yaś ca kṣamā-maṇḍale

sa śrīla-lakṣmaṇa-sena eka-nṛpatir muktaś ca jīvann abhūt ||1||

tasyāsīt prati-rājatad-vṛta-mahā-sāmanta-cūḍāmaṇir

nāmnā śrī-baṭu-dāsa ity anupama-premaika-pātraṁ sakhā |

tāpaṁ santamasaṁ harann aharahaḥ kīrtiṁ dadhat kaumudīṁ

sākṣād akṣaya-sūnṛtāmṛtamayaḥ pūrṇaḥ kalānāṁ nidhiḥ ||2||

śrīmān śrīdhara-dāsa ity adhiguṇādhāraḥ sa tasmād abhūd

ākaumāra-pāra-pauruṣa-parādhīnasya yasyāniśam |

lakṣmīr veda-vidāṁ gṛheṣu guṇitā goṣṭhīṣu vidyāvatāṁ

bhaktiḥ śrīpati-pāda-opallava-nakha-jyotsnāsu viśrāmyati ||3||

pratyekaṁ viṣayeṣu pañcaka-mitaiḥ ślokaiḥ kavīnām idaṁ

tenākāraṇa-bāndhavena vidadhe śrī-sūkti-karṇāmṛtam |

prītiṁ pallavayantu karṇa-kala-sīmāpūrayantaś ciraṁ

majjantaḥ pariśīlayantu rasikāḥ pañca pravāhān iha ||4||

amarāḥ śṛṅgāra-caṭū apadeśoccāvace kramaśaḥ |

iti pañcabhiḥ pravāhaiḥ sad-ukti-karṇāmṛtaṁ kriyate ||5||

### amara-pravāha-vīcayaḥ

**atha dhātā ravir īśa-praṇati-mahādeva-śiva-hara-krīḍāḥ |**

**praśnottarāṭṭahāsāv amuṣya mūrdhīttamāṅga-gaṅgā ca ||1||**

**mauli-śaśī koṭīro muṇḍāvalir akṣi purabhidārambhaḥ |**

**bāṇānaloṣṭa-mūrtir bhairava-hara-tāṇḍavārambhau ||2||**

**nṛtyaṁ hara-prasādanam atha gaurī pariṇaya-stha-gaurī ca |**

**śṛṅgāro giri-duhitur durgā kālī tathārdha-nārīśaḥ ||3||**

**śṛṅgārī ca gajānana-śara-sambhava-bhṛṅgiṇaḥ pramathāḥ |**

**atha hariharau sakāntau sura-sindhur jahn-kanyakāśaṁsā ||4||**

**matsya-kamaṭha-sūkara-keśari-nṛsiṁha-pāṇi-janmānaḥ |**

**śṛṅgārī ca nṛsiṁho vāmana-mūrtis trivikramo bhṛgujaḥ ||5||**

**dāśarathir eṣa virahī haladhara-jina-kalkino’tha kṛṣṇasya |**

**śiśutā-kumāra-bhāvau svapnāyita-yauvana-krīḍāḥ ||6||**

**praśnottaraṁ ca veṇu-dhvananaṁ gītaṁ bhujaś ca giri-dharaṇam |**

**utkaṇṭhā gopa-vadhū-sandeśo harir amuṣya bhaktiś ca ||7||**

**udadhi-mathana-harir ambudhi-mathanottha-śrīḥ svayaṁvaro lakṣmyāḥ |**

**śrī- śṛṅgāraḥ kamalākamalopālabha-vāk praśastenduḥ ||8||**

**candra-kalā śaśi-bimbaṁ prauḍha-vidhuḥ saruci-candramā raśmiḥ |**

**jyotsnā kalaṅka-tama-uḍu-kairava-sahitendu-bhāvaś ca ||9||**

**miśra-bahu-rūpakāstaṅgata-bahu-viṣayendavo’tha gandhavahaḥ |**

**dakṣiṇa-nadī-samudra-prabhāta-bhinnaś ca puṣpa-dhanvā ca ||10||**

**smara-śauryam athoccāvacam iti pañcopeta-navati-vīcibhiḥ |**

**śrīdhara-dāsena kṛtaḥ kṛtinā deva-pravāho’yam ||11||**

# deva-pravāhaḥ

### 1. atha brahma-vīciḥ

śambhoḥ sākṣāt sakhaikaḥ sura-pati-paro dharmarājas tathānyaḥ

prāṇā viśvasya kasya prathamatara-mataḥ ko’nu sambhāṣaṇīyaḥ |

kāryāyātān viditvā muhur iti caturo lokapālāṁś caturbhir

vaktrair ābhāṣamāṇaḥ samam udita-ravaḥ pātu padmodbhavo vaḥ ||1||

pālitasya |

āgaskāriṇi kālanemi-dalane tat-tāḍanārthaṁ ruṣā

nābhī-paṅkajam astratāṁ gamayituṁ jāne prayatne śriyaḥ |

āvāsonmathanopapādita-bhaya-bhrāntātmanaḥ sambhramād

abrahmaṇya-parāḥ purātana-muner vācaḥ prasīdantu vaḥ ||2||

bhaṭṭa-śrīnivāsasya | (Smv 2.108)

pāyād vo madhukaiṭabhāsura-vadhe viṣṇu-prabodhoddhuro

dhātā vaktra-catuṣṭayaṁ tu yugapad yasyābhavat-sārthakam |

ekaṁ stauti mukhaṁ śivām itarad apy ārtaṁ varān yācate

daityau praty aparaṁ vitarjati haraty anyac chriyaḥ sambhramam ||3||

vasanta-devasya |

yan na kṣuṇṇaṁ kadācit tuhina-kaṇa-caya-syandibhiś candra-pādair

nāpi vyālīna-musrair nava-nalina-saro-bandhubhir bhānavīyaiḥ |

tat-kalpāntānuṣaṅgi drutam atanutamaḥ pāṭayantyaḥ samantād

ādyādhītau vidhātur mukha-śaśi-visṛtāḥ pāntu vo danta-bhāsaḥ ||4||

bījakasya |

jātas te’dhara-khaṇḍanāt paribhavaḥ kāpālikādyo’bhavat

sa brahmādiṣu kathyatām iti muhur bālyād guhe jalpati |

gaurīṁ hasta-yugena ṣaṇ-mukha-vaco roddhuṁ nirīkṣyākṣamāṁ

vailakṣyāc caturāsya-niṣphala-parāvṛttiś ciraṁ pātu vaḥ ||5||

(Srk 101, Smv 2.105)

### 2. sūryaḥ

tuṅgodayādri-bhujagendra-phaṇopalāya

vyomendra-nīla-taru-kāñcana-pallavāya |

saṁsāra-sāgara-samutkramiyogisārtha-

prasthāna-pūrṇa-kalasāya namaḥ savitre ||6||

varāha-mihirasya | (Srk 150)

viṣvag-visāri-timira-prakarāvaruddha-

trailokya-netra-puṭa-siddha-rasāyanāya |

tubhyaṁ namaḥ kamala-ṣaṇḍa-viṣāda-nidrā-

vidrāvaṇodyata-karāya divākarāya ||7||

śrī-kaṇṭhasya |

śuka-tuṇḍa-cchavi savituś caṇḍa-rucaḥ puṇḍarīka-vana-bandhoḥ |

maṇḍalam uditaṁ vande kuṇḍalam ākhaṇḍalāśāyāḥ ||8||

vidyāyāḥ | (Srk 149, Spd 86)

jīyād eka-phalaṁ nabhas-tala-taror abhraṁśi sindūriṇī

mudrā kairava-kānanasya timira-steyāya sandhir divaḥ |

mandāra-stavakontarīkṣa-kavarī-bhārasya gaurī-pateḥ

kampilla-cchada-pāṭala-cchavi kulac-chatraṁ raghūṇāṁ raviḥ ||9||

hareḥ |

ādyūnas tamasāṁ cakora-ramaṇī-rāgābdhi-manthācalo

jīvātur jalajasya vāsava-diśā-śailendra-cūḍāmaṇiḥ |

ādeṣṭā śruti-karmaṇāṁ kumudinī-śokāgni-pūrṇāhutir

devaḥ soma-rasāyanaṁ vijayate viśvasya bījaṁ raviḥ ||10||

vibhākarasya |

### 3. īśa-praṇatiḥ

maulau vegād udañcaty api caraṇa-bhara-nyañcad-urvītalatvād

akṣuṇṇa-svarga-loka-sthiti-mudita-sura-śreṣṭha-goṣṭhī-stutāya |

saṁtrāsān niḥsaranaty avirata-viṣajad-dakṣiṇārdhāṅga-

bandhād atyaktāyādri-putryā tirpurahara-jagat-kleśa-hantre namas te ||11||

bāṇasya | (Srk 56)

namas tuṅga-śiraś cumbi-candra-cāmara-cārave |

trailokya-nagarārambha-mūla-stambhāya śambhave ||12||

tādṛk-sapta-samudra-mudrita-mahī-bhūbhṛdbhir abhraṁ-kaṣais

tāvadbhiḥ parivāritā pṛthu-dvīpaiḥ samantād iyam |

yasya sphāra-phaṇā-maṇau nilayanāt tiryak-kalaṅkākṛtiḥ

śeṣaḥ so’py agamad yad-aṅgada-padaṁ tasmai namaḥ śambhave ||13||

ballaṇasya |

namas tasmai kasmaicana vacana-vittendriya-yamī

yam īśānaṁ jyotirmayam ayam upāste munijanaḥ |

gurūpajña-prajñā-mukura-nikuramba-pratiphalan

nijānanda-jyotsnābhyudaya-bhidurājñāna-timiraḥ ||14||

hareḥ |

vṛṣadhana dhanada-priya priyārdha-

grathana-vidagdha vidagdha-citta-yone |

purahara hariṇāṅka-cūḍa cūḍā-

bhujaga-bhayaṅkara dhūrjaṭe namas te ||15||

bhojadevasya |

### 4. mahādevaḥ

śilpaṁ trīṇi jaganti yasya kavitā yasya trivedī guror

yaś cakre tripura-vyayaṁ tripathagā yan-mūrdhni mālyāyate |

trīn kālān iva vīkṣituṁ vahati yo visphūrjad-akṣṇāṁ trayaṁ

sa traiguṇya-paricchedo vijayate devas triśūlāyudhaḥ ||16||

vasukalpa-dattasya | (Srk 30)

arvāñcat-pañca-śākhaḥ sphurad-upari-jaṭā-maṇḍalaḥ saṁśritānāṁ

nityāparṇo’pi tāpatritayam apanayan sthāṇur avyād apūrvaḥ |

yaḥ pronmīlat-kapardaiḥ śirasi viracitābāla-bandhe dyu-sindhoḥ

pāthobhir labdha-sekaḥ phalati phala-śataṁ vāñchitaṁ bhakti-bhājām ||17||

jahnoḥ |

kāmaṁ mā kāmayadhvaṁ vṛṣam api ca bhṛśaṁ mādriyadhvaṁ na vitte

cittaṁ datta śrayadhvaṁ param amṛta-phalā yā kalā tām ihaikām |

itthaṁ devaḥ smarārir vṛṣam adhara-carī-kṛtya mūrtyaiva ditsan

niḥsvo viśvopadeśānamṛta-kara-kalāśekharas trāyatāṁ vaḥ ||18||

kavi-paṇḍita-śrīharṣasya |

bhūti-vyājena bhūmīm amara-pura-sarit-kaitavād ambu bibhral-

lālāṭākṣi-cchalena jvalanam ahipati-śvāsa-lakṣyaṁ samīram |

vistīrṇāghora-vaktrodara-kuhara-nibhenāmbaraṁ pañca-bhūtair

viśvaṁ śaśvad vitanvan vitaratu bhavataḥ sampadaṁ candra-mauliḥ ||19||

jayadevasya |

pīyūṣeṇa viṣeṇa tulyam aśanaṁ svarge śmaśāne sthitir

nirbhedāḥ payaso’nalasya vahane yasyāviśeṣa-grahaḥ |

aiśvaryeṇa ca bhikṣayā ca gamayan kālaṁ samaḥ sarvato

devaḥ svātmani kautukī haratu vaḥ saṁsāra-pāśaṁ haraḥ ||20||

vaidya-gadādharasya |

### 5. śivaḥ

vedānteṣu yam āhur eka-puruṣaṁ vyāpya sthitaṁ rodasī

yasminn īśvara ity ananya-viṣayaḥ śabdo yathārthākṣaraḥ |

antaryaś ca mumukṣubhir niyamita-prāṇādibhir mṛgyate

sa sthāṇuḥ sthira-bhakti-yoga-sulabho niḥśreyasāyāstu vaḥ ||21||

kālidāsasya | (Vik. 1.1)

kaṇṭha-cchāya-miṣeṇa kalpa-rajanīm uttaṁsa-mandākinī-

rūpeṇa pralayābdhim ūrdhva-nayana-vyājena kalpā-jalam |

bhūṣāpannaga-keli-pānakapaṭād ekonapañcāśataṁ

vātān apy upasaṁharann avatu vaḥ kalpānta-śāntau śivaḥ ||22||

cittapasya |

kvāpy agniḥ kvacid adri-bhūr nara-śiraḥ-kīrṇā kvacin nimnagā

rūkṣā kvāpi jaṭā kvacid viṣadharā raudraṁ viṣaṁ kutracit |

tādṛg bhūta-gaṇair vṛto mama citābhasmormi-kirmīritaḥ

saṁsāraṁ pratimucya yātur apunar-yogāya panthāḥ śivaḥ ||23||

bilhaṇasya |

nirmātā jagad-artham eva vacasāṁ vācaṁ yamo yaḥ svayaṁ

bhogān viśva-kṛte tanoti viṣaya-vyāvartitātmendriyaḥ |

dhatte’strāṇi jaganti rakṣitum udāsīnaḥ sva-deha-grahe

yogīndro’stu sadā-śivaḥ sa bhavatāṁ bhūtyai parārtha-vratī ||24||

vaidya-gadādharasya |

dūronmukta-khageśvare murabhidi vyākṣipta-bāhau graha-

vyūhe vārita-mātariśvani namaty āśā-patīnāṁ gaṇe |

niṣkamporaga-hāra-vallir acalac-cūḍendur avyākula-

svaḥ-sindhuḥ sthira-yoga-nirvṛta-manāḥ pāyāt trilokīṁ śivaḥ ||25||

tasyaiva |

### 6. hara-śṛṅgāraḥ

evaṁ sthāpaya subhru bāhu-latikām evaṁ kuru sthānakaṁ

nātyuccair nama kuñcitāgra-caraṇaṁ māṁ paśya tāvat kṣaṇam |

gaurīṁ nartayataḥ sva-vaktra-murajenāmbhodhara-dhvāninā

śambhor vaḥ sukhayantu lambhita-layacchedāhatās tālikāḥ ||26||

yogeśvarasya | (Srk 60)

tasyā nāma mayā kathaṁ katham api bhrāntyā samuccāritaṁ

jānāsy eva mamāśayaṁ tava kṛte gauri prasannā bhava |

kṣāntiḥ svīkriyatāṁ dayāvati mayi krodhaḥ parityajyatā-

mityevaṁ bahu jalpataḥ smara-ripoḥ premāñjaliḥ pātu vaḥ ||27||

cakrapāṇeḥ |

bālaḥ sundari candramāḥ sruta-sudhā-dhārābhirāpyāyito

nidrām eti phaṇīśvaraḥ suradhunī ruddhā jaṭā-vallibhiḥ |

itthaṁ manmatha-keli-kautuka-vidhau vrīḍāvatīṁ pārvatīṁ

pāyād vaḥ pratibodhayan navavadhūṁ candrārdha-cūḍāmaṇiḥ ||28||

kakkolasya |

śrutiḥ saktā mugdhe vacasi vadanendau nipatitā

dṛśaḥ svādau bimbādhara-madhuni magnaiva rasanā |

niṣaṇṇābhūn nāsā nija-parimale śaila-duhitu-

rghanāśleṣānande vapur api vilīnaṁ purabhidaḥ ||29||

umāpati-dharasya |

dūre dāru-vanābhisāraka mṛṣā cāṭūni muñcādhunā

bhūyas tvaṁ punar apy ahaṁ yadi tadā candraḥ kṣitiṁ yāsyati |

ity uktaḥ śaśi-maulir adri-sutayā cūḍendu-bhū-lambhana-

vyāja-vyañjita-pāda-padma-patana-prīta-priyaḥ pātu vaḥ ||30||

kavi-paṇḍita-śrī-harṣasya | (Smv 2.8)

### 7. śivayoḥ praśnottaram

kasmāt pārvati niṣṭhurāsi sahaja śailīdbhavānām idaṁ

niḥsnehāsi kuto na bhasma-paruṣaḥ snehaṁ kvacin nindati |

kopas te mayi niṣphalaḥ priyatame sthāṇau phalaṁ kiṁ bhaved

itthaṁ nirvacanīkṛto dayitayā śambhuḥ śivāyās tu vaḥ ||31||

bhojadevasya | (Srk 35)

kiṁ gauri māṁ prati ruṣā nanu gauḥ kim asmi

kupyāmi kaṁ prati mayīty anumānato’ham |

jānāmi satyam aunāmanata eva sa tvam

itthaṁ giro giribhuvaḥ kuṭilā jayanti ||32||

rudraṭasya | (Kāvyālaṅkāra 2.15, Smv 99.6)

keyaṁ mūrdhny andhakāre timiram iha kutaḥ subhru kāntendu-yukte

kāntāpy atraiva kāmin nanu jalam umayā pṛṣṭam etāvad eva |

nāhaṁ dvandvaṁ karomi vyapanaya śirasas tūrṇam enām idānīm

evaṁ proktaṁ bhavān yā prativacana-jaḍaḥ pātu vo manmathāriḥ ||33||

kasyacit ||

eṣā te hara kā sugātri katamā mūrdhni sthitā kiṁ jaṭā

haṁsaḥ kiṁ bhajate jaṭāṁ na hi śaśī candro jalaṁ sevate |

mugdhe bhūtir iyaṁ kuto’tra salilaṁ bhūtis taraṅgāyate

itthaṁ yo vinigūhate tripathagāṁ pāyān sa vaḥ śṛṅgāraḥ ||34||

kasyacit | (Sv 67)

dhanyā keyaṁ sthitā te śirasi śaśikalā kiṁ nu nāmaitad asyā

nāmaivāsyās tad etat paricitam api te vismṛtaṁ kasya hetoḥ |

nārīṁ pṛcchāmi nenduṁ kathayatu vijayā na pramāṇaṁ yadīndur

devyā nihnotum icchor iti surasaritaṁ śāṭhyam avyād vibhor vaḥ ||35||

viśākha-dattasya | (Mudrā-rākṣas 1.1, Smv 99.1)

### 8. hara-hāsyam

pāṇau kaṅkaṇam utphaṇaḥ phaṇipatir netraṁ jvalat-pāvakaṁ

kaṇṭhaḥ kuṇṭhita-kāla-kūṭa-kuṭilo vastraṁ gajendrājinam |

gaurī-locana-lobhanāya subhago veṣo varasyeti me

gaṇḍollāsa-vibhāvitaḥ paśupater hāsodgamaḥ pātu vaḥ ||36||

rudraṭasya | (ST 3.2a)

uddāma-danta-ruci-pallavitārdha-candra-

jyotsnā-nipīta-timira-prakarāvarodhaḥ |

śreyāṁsi vo diśatu tāṇḍavitasya śambhor

ambhodharāvali-ghana-dhvanir aṭṭahāsaḥ ||37||

saṅghamitrasya | (Srk 41)

mātar brūhi kim etad añjali-puṭe tātena gopāyitaṁ

vatsa svādu-phalaṁ prayacchati na me gatvā gṛhāṇa svayam |

mātraivaṁ prahite guhe vighaṭayaty ākṛṣya sandhyāñjaliṁ

śambhor bhagna-samādhi-ruddha-manaso hāsyodgamaḥ pātu vaḥ ||38||

yogeśvarasya | (Srk 59)

nirvighnaṁ ghana-sāra-sāra-viśada-svar-loka-kallolinī-

kallola-pratimalla-bāhu-calanair vyāptāntarāla-śriyaḥ |

śambhoḥ sambhavad-aṅga-hāra-taralottaṁsāmṛtāṁśu-drava-

prāṇāt prāṇi-kapāla-cāpala-dṛśo hāsormayaḥ pāntu vaḥ ||39||

vācaspateḥ ||

bhṛṅgī kas tava carcike guha na ko’py ākāra ekas tu nau

satyaṁ bhṛṅgariṭe susatyam anṛtaṁ lokaṁ tu moṭir vadet |

nagnaṁ pṛcchatam astu vāṁ pariṇayaikātmatvam ity udbhaṭa-

stāv utsṛjya saparṣadaḥ paśupater hāsyodgamaḥ pātu vaḥ ||40||

### 9. hara-śiraḥ

tvaṅgad-gaṅgam udañcad-indu-śakalaṁ bhraśyat-kapālāvali-

kroḍa-bhrāmyad-amanda-māruta-caya-sphārībhavad-bhāṅkṛti |

pāyād vo ghana-tāṇḍava-vyatikara-prāg-bhāra-kheda-skhala-

dbhogīndra-ślatha-piṅgalotkaṭa-jaṭājūṭaṁ śiro dhūrjaṭeḥ ||41||

vīrya-mitrasya | (Srk 42)

sandhyā-tāṇḍavitasya khaṇḍa-paraśor avyāj jaganti jvalal-

lālāṭākṣi-puṭodbhavānala-śikhālīḍhendu-lekhaṁ śiraḥ |

bhraśyat-kṛtti calan-mahāhi-vigalad-vyomāpagāmbu-skhalat-

khaṇḍendūcchala-bhūti-caṭula-bhrāmyaj-jaṭā-santati ||42||

yogeśvarasya |

dhūmodbhedānabhijña-sphurad-ana,am anāghrāta-paṅkādhikāra-

preṅkhat-kallola-vāri-vyatikaram anagha-sparśa-jāgrat-kapālam |

ajñātāsta-tri-yāmā-dayitam avidita-prāṇi-hiṁsoraga-srag-

bhūteśasya prabhūtādbhutam avatu śiraḥ śreyasāṁ santatiṁ vaḥ ||43||

vaidya-gadādharasya |

nāṭyāvega-viniḥsṛta-tripatha-gāvāri-pravāhākulaḥ

śīghra-bhrānti-vaśāl lalāṭa-nayana-jvālā-taḍid-bhīṣaṇaḥ |

muṇḍālī-kuhara-prasarpad-anilāsphāla-prayukta-dhvaniḥ

prāvṛṭ-kāla ivoditaḥ śiva-śiro-meghaḥ śivāyās tu vaḥ ||44||

kasyacit |

antaḥ-svīkṛta-jāhnavī-jalam atisvacchanda-ratnāṅkura-

śreṇī-śoṇa-bhujaṅga-nāyaka-phaṇācakrīl lasat-pallavam |

bhūyād abhuyadāya mokṣa-nagara-prasthāna-bhājam itaḥ

pratyūha-praśamaika-pūrṇa-kalaśa-prāyaṁ śiro dhūrjaṭeḥ ||45||

jalacandrasya |

### 10. hara-śiro-gaṅgā

kapāle gambhīraḥ kuhariṇi jaṭā-sandhiṣu kṛśaḥ

samuttānaś cūḍābhujaga-maṇi-bandha-vyatikare |

mṛdur lekhākoṇe raya-vaśa-vilolasya śaśinaḥ

punītād dīrghaṁ vo hara-śirasi gaṅgā-kala-kalaḥ ||46||

yogeśvarasya | (Srk 53)

sa jayati gāṅga-jalaughaḥ śambhor uttuṅga-mauli-viniviṣṭaḥ |

majjati punar unmajjati candra-kalā yatra śapharīva ||47||

kasyacit | (Srk 45)

yac-candrakoṭi-kara-koraka-bhāva-bhāji

babhrāma babhruṇi jaṭā-paṭale harasya |

tad vaḥ punātu hima-śaila-śilā-nikuñja-

sātkāra-ḍambara-virāvi surāpagāmbhaḥ ||48||

kasyacit | (Sk 1.77)

gaurī-vibhajyamānārdha-saṅkīrṇe hara-mūrdhani |

amba dviguṇa-gambhīre bhāgīrathi namo’stu te ||49||

kasyacit | (Srk 78, Smv 1.24)

muktābhā nṛkapāla-śuktiṣu jaṭā-vallīṣu mallīnibhā-

bahvau lājanibhā dṛśor maṇi-nibhā bhogotkare bhoginaḥ |

nṛtyāvarta-parampareritapayaḥ mūrcchanocchālitāḥ

khelanto hara-mūrdhni pāntu bhavato gaṅgāpayo-bindavaḥ ||50||

naḍa-gāṅgokasya || Spd 106, Smv 2.53)

### 11. hara-śiraś-candraḥ

sa vaḥ pāyād indur nava-visalatākoṭi-kuṭilaḥ

smarārer yo mūrdhni jvalana-kapiśe bhāti nihitaḥ |

sravan-mandākinyāḥ prati-divasa-siktena payasā

kapālenonmuktaḥ sphaṭika-dhavalenāṅkura iva ||51||

rājaśekharasya |

vyalīke pārvatyāḥ parilaghulavair añjana-juṣaḥ

patadbhir bāṣpasya krama-likhita-lakṣmyā vijayate |

lasal-līlā-candraś caraṇa-gata-mauleḥ smara-jitaḥ

kiradbhiḥ svajyotsnānakha-maṇibhir āpūrita-kaṇaḥ ||52||

vāmanasya |

śambhor indu-kalā śivaṁ viśatu vo yasyāḥ prati-cchāyikāṁ

trisrotaḥ-patitām aneka-kuṭilībhāvaṁ gatāṁ vīcibhiḥ |

senānīr avalokate dhvaja-paṭākūtena kātyāyanī

mallī-dāma-smīhayā nija-vadhū-bodhena nāgādhipaḥ ||53||

umāpateḥ |

amudrakumuda-tviṣaḥ sphurita-phena-lakṣī-spṛśo

marāla-kula-vibhramāḥ śaphara-phāla-līlā-bhṛtaḥ |

jayanti girijāpates tarala-mauli-mandākinī-

taraṅga-caya-cumbinas tuhina-dīdhiter aṁśavaḥ ||54||

umāpati-dharasya |

cyutām indor lekhāṁ ratikalaha-bhagnaṁ ca valayaṁ

dvayaṁ cakrīkṛtya prahasita-mukhī śaila-tanayā |

avocad yaṁ paśyedty avatu sa śivaḥ sā ca girijā

sa ca krīḍā-candro daśana-kiraṇāpūrita-kalaḥ ||55||

vararuceḥ | (Srk 47, Sv 66, Spd 96)

### 12. hara-jaṭā

jvālevordhva-visarpiṇī pariṇatasyāntas tapas tejaso

gaṅgā-toya-taraṅga-sarpa-vasatir valmīka-lakṣmīr iva |

sandyevārdra-mṛṇāla-komala-tanor indoḥ sahasthāyinī

pāyād vas taruṇāṁśu-kapilā śambhor jaṭā-saṁhatiḥ ||56||

ravināgasya | (Srk 55)

cūḍāpīḍa-nibaddha-vāsuki-phaṇāphūtkāra-niryad-viṣa-

jvālā-jṛmbhita-matsya-kaccapa-vadhū-līḍhendu-lekhāmṛtam |

avyād vaḥ smara-sūdanasya madana-krīḍā-kacākarṣaṇaś

cyotan-nāka-sarit-saroṣa-girijā-dṛṣṭaṁ jaṭā-maṇḍalam ||57||

bhavabhūteḥ |

kvacid amara-sarit kvacit kapālaṁ

kvacid uragāḥ kvacid aindavī ca lekhā |

iti viṣama-vibhūṣaṇair upetā

pramatha-pater avatāj jaṭāṭavī ||58||

daṇḍinaḥ |

utpatreva dṛśorciṣā kusumitevendoḥ karair bhogibhiḥ

sāroheva jaṭāṭavī phalatu vaḥ śreyo bhavānī-pateḥ |

yat-paryanta-vivartinaḥ sura-sarit-pūrasya bhūri-sphurat-

pheneṇḍūka-vilāsam añcati vidher jīrṇā kapālāvalī ||59||

umāpati-dharasya |

mūlāvanaddha-bhujagendra-kṛtālavāla-

bandhāḥ skhalat-tridaśa-sindhu-jalaugha-siktāḥ |

unmukta-candra-kusumā jagatāṁ hitāya

śambhor jaṭāḥ kanaka-kalpa-latāḥ phalantu ||60||

daṅkasya |

### 13. hara-kapālaḥ

śāntyai vo’stu kapāla-dāma jagatāṁ patur yadīyāṁ lipiṁ

kvāpi kvāpi gaṇāḥ paṭhanti padaśo nāti-prasiddhākṣaram |

viśvaṁ srakṣyati vakṣyati kṣitim apām īśiṣyate śiṣyate

nāgān rāgiṣu raṁsyate syati jagan nirvekṣyati dyām iti ||61||

kasyacit | (Srk 54)

gāḍha-granthi-praphullad-gala-vikala-phaṇā-pīṭha-niryad-viṣāgni-

jvālāniṣṭapta-candra-dravad-amṛta-rasa-proṣita-preta-bhāvāḥ |

ujjṛmbhā babhru-netra-dyuitm asakṛd-asṛk-tṛṣṇayālokayantyaḥ

pāntu tvāṁ nāga-nāla-grathita-śava-śiraḥ-śreṇayo bhairavasya ||62||

bhavabhūteḥ | (Srk 39)

jayati bhujaga-rajju-granthi-niṣpīḍitendu-

sravad-amṛta-nivṛtta-preta-bhāvaiḥ kapālaiḥ |

viracitanuti-bandho mūrdhni sadyaḥ purāreḥ

pariṇata-bahu-kalpa-brahmaṇāṁ brahma-ghoṣaḥ ||63||

kasyacit | (Sk 1.84)

liptā lālāṭa-netra-sphurad-uru-dahana-jvāla-jāla-pratāpot-

tāmyat-koṭīr abhāra-sthira-śaśi-śakala-prasrutābhiḥ sudhābhiḥ |

antar-nṛtya-pramoda-pracalita-śiraś candramauleḥ kapālāḥ

kalyāṇaṁ vaḥ kriyāsuḥ stutim abhidhatas tāṇḍavāḍambareṣu ||64||

narasiṁhasya |

pāyād vaḥ sa śirāṁsi tāṇḍava-vidhau yan mūrdhni khinnoraga-

śvāsāgni-druta-cūḍa-candra-sudhayā prāṇanty akasmād vidheḥ |

ṛk-sāme katicit paṭhanti katicin majjanti gaṅgā-jale

svātmānaṁ katicin mananti katicin netrānale juhvati ||65||

vāmadevasya |

### 14. hara-nayanam

dhūma-śyāmaka-kumbhi bhūdhara-taṭa-truydyad-dṛṣanti sphuṭā-

ṭopolluṇṭhita-sāgarāmpi vikala-vyāloka-bhāsvanti ca |

dṛpyat-tūrṇa-marunti kātaratara-bhraśyaj-jaganti prabhor

udyanti tripurānta-kṛnti nayanād arcīṁṣi puṣyantu vaḥ ||66||

kasyacit |

yaj-jyotir dvādaśārkaṁ hima-giri-duhitur yan niśā-keli-dīpo

yat kandarpāsthi-bhasmī-karaṇa-taruṇitābhyantara-jvāla-lekham |

kalpānte juhvato yat tribhuvana-samidhaṁ vedhasaḥ puṇya-vahnir

bibhrāṇaṁ babhru-kāntiṁ trinayana-nayana-jyotir astu śriye vaḥ ||67||

aṁśudharasya |

ānanda-stimitāḥ samādhiṣu mukhe gaur yā vilāsālasāḥ

sambhrāntāḥ kṣaṇam adbhutāḥ kṣaṇam atha smerā nije vaikṛte |

krūrāḥ kṛṣṭa-śarāsane manasije dagdhe ghṛṇā-kūṇitās

tat-kāntāruditeśrupūra-taralāḥ śambhor dṛśaḥ pāntu vaḥ ||68||

kasyacit |

pakṣmālī-piṅgalimnaḥ kaṇa iva taḍitāṁ yasya kṛtsnaḥ samūho

yasmin brahmāṇḍamīṣad-vighaṭita-mukule kālayajvā juhāva |

arcir niṣṭapta-cūḍā-śaśi-galita-sudhāghora-jhāṅkāri-koṇaṁ

tārtīyokaṁ purārer tad avatu madana-plīṣaṇaṁ locanaṁ vaḥ ||69||

bhavabhūteḥ | (Mm 1, after 5.2; Spd 99)

ekaṁ yoga-niyojanān mukulitaṁ cakṣur dvitīyaṁ punaḥ

pārvatyā jaghana-sthale stana-taṭe śṛṅgāra-bhāvālasam |

anyad dūra-vikṛṣṭa-cāpa-madana-krodhānaloddīpitaṁ

śambhor bhinna-rasaṁ samādhi-samaye netra-trayaṁ pātu vaḥ ||70||

śrīharṣadevasya |

### 15. tripura-dāhārambhaḥ

saṁrabdhāṅghri-niveśanād anibhṛtaṁ sarvaṁsahā-vigrahe

vītālambanam ārasātalam adho-vistraṁsini syandane |

yāte dṛk-patha-dūratāṁ mayapure devasya bhūta-prabhor

drāg-viśvambhara-bāṇa-mokṣa-viṣayo yatnaḥ śivāyāstu vaḥ ||71||

vaidya-gadādharasya |

cāpotkṣepāpasarpad-valaya-phaṇi-guṇottaṁsitāpāṅga-bhitti-

pratyālīḍhānubandhocchalita-jala-nidhi-vyāpta-velopakaṇṭham |

unmīlad-bhāla-vahni krama-śithila-jaṭālambi-gaṅgendulekhaṁ

bhūyād vaś candramauler maya-nagara-bhidaḥ sauṣṭhavaṁ maṅgalāya ||72||

jalacandrasya |

saṅvyānāṁśuka-pallaveṣu taralaṁ veṇī-guṇeṣu sthitaṁ

mandaṁ kañcuka-sandhiṣu stana-taṭotsaṅgeṣu dīptārciṣam |

ālokya tripurāvarodhana-vadhū-vargasya dhūma-dhvajaṁ

hasta-srasta-śarāsano vijayate devo dayārdrekṣaṇaḥ ||73||

mayūrasya | (Srk 61)

vāṇībhūta-purāṇa-pūruṣa-dhṛti-pratyāśayā dhāvite

nidrātīkṣaṇa-jāśu-śukṣaṇi-kaṇa-klānte śakunteśvare |

namronnamra-bhujaṅga-puṅgava-guṇa-vyākṛṣṭa-bāṇāsana-

kṣiptāstrasya puradruho vijayate sandhāna-sīmāśramaḥ ||74||

murāreḥ | (Ar 7.114, Srk 31)

dṛṣṭaḥ sa-prema devyā kim idam iti bhayāt sambhramāc cāsurībhiḥ

śāntāntas-tattva-sāraiḥ sakaruṇam ṛṣibhir viṣṇunā sasmitena |

ākṛṣyāstraṁ sa-garvair upaśamita-bandhu-saṁbhramair daitya-vīraiḥ

sānandaṁ devatābhir mayapura-dahane dhūrjaṭiḥ pātu yuṣmān ||75||

bhaṭṭa-nārāyaṇasya | (Vs 1.3)

### 16. hara-bāṇaḥ

kṣipto hastāvalagnaḥ prasabham abhihato’py ādadāno’ṁśukāntaṁ

gṛhṇan keśeṣv apāstaś caraṇa-nipatito nekṣitaḥ sambhrameṇa |

āliṅgan yo’vadhūtas tripura-yuvatibhiḥ sāśru-netrotpalābhiḥ

kāmīvārdrāparādhaḥ sa dahatu duritaṁ śāmbhavo vaḥ śarāgniḥ ||76||

amaroḥ | (Amaru 2; Srk 49)

sindūra-śrīr lalāṭe kanaka-rasa-mayaḥ karṇa-pāśāvataṁso

vaktre tāmbūla-rāgaḥ pṛthu-kuca-kalase kuṅkumasyānulepaḥ |

daityādhīśāṅganānāṁ jaghana-parisare lākṣika-kṣauma-lakṣmī-

raśreyāṁsi kṣiṇotu tripura-hara-śarodgāra-janmānalo vaḥ ||77||

maṅgalasya | (Srk 67)

viṣvag vyādhūya dhūma-pracaya-yavanikāṁ sphāyamāna-sphuliṅga-

vyājād avakīrya puṣpāñjalim upari padaṁ nyasyato mandirāṇām |

svacchandābhoga-sīmā mahati mayapure datta-raudrāṅga-rāga-

vyāptāśeṣasya viśveśvara-śara-śikhinas tāṇḍavaṁ naḥ punātu ||78||

vaidya-gadādharasya |

bāṣpair vītāṅga-rāga-cchaviṣu viracayann accha-dhūma-cchaṭābhiḥ

kastūrī-patra-māyāṁ maya-nagara-vadhū-varga-vakṣoruheṣu |

āsāmlāna-puṣpa-stavaka-nava-kalām aṁśubhiḥ kuntaleṣu

vyākurvann andhakāraṁ haratu hara-śarodgāra-janmānalo vaḥ ||79||

jala-candrasya |

cāpaṁ muṣṭir bhavānyāḥ sarasija-mukula-śrīḥ kathaṁ vā vidhatte

pratyālīḍhaṁ kathaṁ vā racayatu maṇiman nūpuro vāma-pādaḥ |

itthaṁ yāvad vitarkaṁ vidadhati vibudhās tāvad agre ya āsīd

vāṇāgniḥ pluṣṭa-daityo maya-pura-mathane dhūrjaṭeḥ so’vatād naḥ ||80||

### 17. aṣṭa-mūrtiḥ

payodānāṁ panthāḥ kavala-viṣayo vā parimalaṁ

vahan bibhrāṇo vā suhṛd-apasuhṛd vā jalaruhām |

dadad gṛhṇāno vā havir iti muhur yasya vibudhāḥ

stuvanty aṣṭau mūrtīḥ sa jagad avatād andhaka-ripuḥ ||81||

śrī-hanūmataḥ |

dik-kālātma-samaiva yasya vibhutā yas tatra vidyotate

yatrāmuṣya sudhībhavanti kiraṇā rāśeḥ sa yāsām abhūt |

yas tat-pittam uṣaḥsu yo’sya vidhaye yas tasya jīvātave

voḍhā yad gaṇam eṣa manmatha-ripos tāḥ pāntu vo mūrtayaḥ ||82||

cittapasya | (Kuval. 105-6)

mauliṁ nenokti bhālaṁ tilakayati tanor aṅga-rāgaṁ vidhatte

dhammillaṁ sandadhāti prathayati śirasi vyaktam uttaṁsa-lakṣmīm |

samprīṇīte bhujaṅgān apanayati rasaṁ vetti saṁmoda-mudrāṁ

yābhiḥ śṛṅgāra-bandhas tanubhir iva śivas tābhir astu śriye vaḥ ||83||

jalacandrasya |

yāṁ dhammilla-pade’bhiṣiñcati yayā sandhyāsu baddhāñjalir

yām āyamya yad-ātmakāni nayanāny āmīlya yāṁ dhyāyati |

yāṁ ca syandanatāṁ nināya sahitas tābhiḥ svayaṁ mūrtibhir

devo viśva-tanuḥ punātu sa jagac-candrārdha-cūḍāmaṇiḥ ||84||

sudhākarasya |

yā sṛṣṭiḥ sraṣṭur ādyā vahati vidhi-hutaṁ yā havir yā ca hotrī

ye dve kālaṁ vidhattaḥ śruti-viṣya-guṇā yā sthitā vyāpya viśvam |

yām āhuḥ sarva-bīja-prakṛtir iti yayā prāṇinaḥ prāṇavantaḥ

pratyakṣābhiḥ prapannas tanubhir avatu vas tābhir aṣṭābhir īśaḥ ||85||

kālidāsasya | (Śak 1.1)

### 18. bhairavaḥ

khaṭvāṅgīkṛta-dhūmaketu-dhaṭita-pretādhirāṭ-pañjara-

prota-brahma-śiraḥ kapāla-valayaṁ bibhraj-jaṭā-maṇḍalam |

kaṇṭhe sapta-maharṣi-vaktra-racitām ekāvalīm udvahan

pāyād vaḥ sulabha-vratopakaraṇaḥ kalpānta-kāpālikaḥ ||86||

kasyacit |

sadyaḥ pradhvasta-devāsura-sarasa-śiraḥ-śreṇi-śoṇāravinda-

srag-dāmānaddha-mūrter ghana-rudhira-kaṇa-klinna-carmāṁśukasya |

niṣparyāya-trilokī-bhava-kavala-rasa-vyātta-vaktrasya jīyād

ānandaḥ kāla-rātrī-kuca-kalasa-parīrambhiṇo bhairavasya ||87||

umāpati-dharasya |

vaikuṇṭhasya karaṅkam aṅka-nihitaṁ sraṣṭuḥ kapālaṁ kare

pratyaṅgaṁ ca vibhūṣaṇaṁ viracitaṁ nākaukasāṁ kīkasaiḥ |

bhasma sthāvara-jaṅgamasya jagataḥ śubhraṁ tanau bibhrataḥ

kalpānteṣu kapālino vijayate raudraṁ kapāla-vratam ||88||

bhavabhūteḥ |

ekāmbhodhī-kṛtāyāṁ bhuvi jagad akhilaṁ nirjanīkṛtya khelan

devaḥ kālī-sahāyaḥ prasabha-viharaṇonmukta-līlāṭṭa-hāsaḥ |

sadyo daṁṣṭrāṁśu-bhinne tamasi nija-vapur-bimbam ālokya kas tvaṁ

kas tvaṁ brūhīti kopād abhidadhad abhayaṁ bhairavaś ceṣṭatāṁ vaḥ ||89||

vaidya-gadādharasya |

kalpānte śayita-trivikrama-mahā-kaṅkāla-dantī sphurac-

cheṣa-syūta-nṛsiṁha-pāṇi-nakhara-protādi-kolāmiṣaḥ |

viśvaikārṇavatā-nitāntam uditau tau matsya-kūrmāv ubhau

karṣan dhīvaratāṁ gato’sya tu mahā-mohaṁ mahā-bhairavaḥ ||90||

cittapasya | (Smv 2.24)

### 19. hara-nṛtyārambhaḥ

ārdrāṁ kaṇṭhe mukhābja-srajam avanamayaty ambikā jānulambāṁ

sthāne kṭvendulekhāṁ niviḍayati jaṭāpannagendreṇa nandī |

kālaḥ kṛttiṁ nibadhnāty upanayati kare kāla-rātriḥ kapālaṁ

śambhor nṛtyāvatāre pariṣad iti pṛthag vyāpṛtā vaḥ punātu ||91||

śatānandasya | (Srk 76, Smv 2.29)

nandin khañjana-mañju-nādam urajaṁ saṁgṛhya sajjībhava

kuṣmāṇḍānaya bhasma-bhājanam ito lambodarāgamyatām |

skandaṁ nandaya mandirodara-gataṁ devīti raṅgāṅgaṇe

śambhos tāṇḍava-maṇḍanairka-manasaḥ saṁjalpitaṁ pātu vaḥ ||92||

yogeśvarasya |

bho bho dik-patayaḥ prayāta parataḥ khaṁ muñcatāmbhomucaḥ

pātālaṁ vraja medini praviśata kṣoṇī-talaṁ kṣmābhṛtaḥ |

brahmann unnaya dūram ātma-sadanaṁ devasya no nṛtyataḥ

śambhoḥ saṁkaṭam etad ity avatu vaḥ protsāraṇā nandinaḥ ||93||

tasyaiva | (Srk 74, Smv 2.30)

asthīny asthīny ajinam ajinaṁ bhasma bhasmendur indur

gaṅgā gaṅgoraga uraga ity ākulāḥ sambhrameṇa |

bhūṣād ānopakaraṇa-gaṇa-prāpaṇa-vyāpṛtānāṁ

nṛtyārambha-praṇayini śive pāntu vāco gaṇānām ||94||

dhanapālasya | (Sk 2.235, Smv 2.27)

kṣoṇi kṣobhaṁ kṣamasva tvam api kuru mahā-kūrma karma svakīyaṁ

bho bhoḥ kailāsameru-prabhṛti-kula-dharā-dhāriṇo gacchatādhaḥ |

brahmann udgaccha dūraṁ kuruta jaladhayaḥ sthairyam ity aṣṭa-mūrter

bhartur nṛtyāvatāre sarabhasa-gaditāḥ pāntu vo nandi-vācaḥ ||95||

dvaipāyanasya |

### 20. hara-nṛtyam

bhrāmyad-viśvaṁbharāṇi bhrami-calana-namat-kūrma-kumbhī-nasāni

truṣṭyat-tārāṇi riṅgad-dhariṇa-dhara-śiraḥ-śreṇī-śīryad-dṛṣanti |

dik-kīreodañcad ampi dravad-amara-camū-cakra-cañcad-viyanti

vyasyantu vyāpadaṁ vas tripura-vijayinas tāṇḍavārambhaṇāni ||96||

rājaśekharasya |

helāpādra-pratāpān namad-avani-bharākrānta-kūrmeśa-śeṣa-

prodbhūta-śvāsa-vātocchalad-udadhi-payo-dhauta-sūryendu-tāram |

bhrāmyad-doḥ-saṅgha-vegāpatad-acala-kula-dhvāna-saṁtrasta-viśvaṁ

trailokyaiśvaryakāri dyatu tava duritaṁ tāṇḍavaṁ candramauleḥ ||97||

vācchokasya |

uttānāḥ kati vellitāḥ kati rayād ābhugna-madhyāḥ kati

kṣiptotkṣipta-vikuñcitāḥ kati bhujās tauryatrikānukramāt |

kalpānteṣu mahā-naṭasya jhaṭiti prakrānta-cakra-bhrami-

bhrāntau kevalam agni-hāsa-garalair lekhā-trayaṁ pātu vaḥ ||98||

sāgaradharasya |

pāyād vaḥ sura-dīrghikā-jala-raya-bhrāmyaj-jaṭā-maṇḍalī-

vega-vyākula-nāganāyaka-phaṇā-phūtkāra-vātocchalam |

saptāmbhonidhi-janma-caṇḍa-laharī-majjan-nabho-maṇḍala-

grāsa-trasta-surāṅganā-kalakala-krīḍā-vilakṣo haraḥ ||99||

brahma-hareḥ | (Srk 68, karkarājasya)

sandhyā-tāṇḍava-ḍambara-vyasanino bhīmasya caṇḍa-bhrami-

vyānṛtyad-bhuja-daṇḍa-maṇḍala-bhuvo jhañjhāanilāḥ pāntu vaḥ |

yeṣām ucchalatāṁ javena jhagiti vyūheṣu bhūmībhṛtām

uḍḍīneṣu viḍaujasā punar asau dambholir ālokitaḥ ||100||

kasyacit | (Srk 50, Smv 2.31)

### 21. hara-prasādanam

niḥśaṅkaṁ śaṅkara kara-grathitāhi-bhoga

bhoga-prada pradalitāmara-vairi-vṛnda |

vṛndārakārcita citābha-sitāṅga-rāga

rāgātidūra duritāpahara prasīda ||101||

bāṇasya |

kara-kalita-pināka nākanātha

dviṣad-uru-mānasa-śūla śūla-pāṇe |

bhava vṛṣabha-vimāna māna-śauṇḍa

trijagad-akāraṇa-tāraka prasīda ||102||

sañcādharasya |

kaṭu-viśikha-śikhi-prapañca pañcā-

nana dhanada-priya-mitra mitra-netra |

dhṛta-sakala-vikalpa kalpa-śeṣa-

prakaṭa-mahā-naṭa nāṭaya prasādam ||103||

tasyaiva |

bhava śiva śava-bhasma-gaura gaurī-

grathita-śarīra sarīsṛpottarīya |

smarahara hara bhīma bhīma-bhūta-

prakara-bhayaṅkara śaṅkara prasīda ||104||

tasyaiva |

dhṛta-nidhana-dhanuḥ pracaṇḍa caṇḍī-

mukha-kamala-bhramarāmarādhinātha |

hara raṇa-raṇakānta kānta-mūrte

gagana-dukūla vikūlayāpadaṁ naḥ ||105||

tasyaiva |

### 22. gaurī

yān uddhūlayatīśvaraḥ sikatilā yair mauli-mandākinī

yair bālendu-kaṇārdra-ketaka-dalotsaṅge parāgāyitam |

yaiḥ kailāsa-vilāsa-kānana-taṭī-kaṅkelli-puṣpodgama-

krīḍā-kārmaṇam adrijā-caraṇayos te reṇavaḥ pāntu vaḥ ||106||

umāpati-dharasya |

lākṣā-rāgaṁ harati śikharāj jāhnavī-vāri yeṣāṁ

ye tatvanti srajam adhijaṭā-maṇḍalaṁ mālatīnām |

pratyutsarpad-vimala-kiraṇair yais tirodhānam indor

devyāḥ sthāṇau caraṇa-patite te nakhāḥ pāntu viśvam ||107||

kasyacit | (Srk 81, dakṣasya)

bhava-jaladhi-jalāvalamba-yaṣṭir

mahiṣa-mahāsura-śaila-vajra-dhārā |

hara-hṛdaya-taḍāga-rāja-haṁsī

diśatu śivaṁ bhavataś ciram ||108||

bhagīratha-dattasya | (Srk 86)

kāṁ tapasvī gato’vasthām iti smerāv iva stanau |

vande gaurī-ghanāśleṣa-bhava-bhūti-sitānanau ||109||

bhavabhūteḥ |

abhimata-phala-siddhi-siddha-mantrā-

vali balijit-parameṣṭinor upāsye |

bhagavati madanāri-nāri vande

nikhila-nagādhipa-bhartṛ-dārike tvām ||110||

vāmadevasya |

### 23. vivāha-samaya-gaurī

gonāsāya viyojitāgadarajāḥ sarpāya baddhauṣadhiḥ

kaṇṭha-sthāya viṣāya vīrya-mahataḥ pāṇau maṇīn bibhratī |

bhartur bhūta-gaṇāya gotra-jaratī-nirdiṣṭa-mantrākṣarā

rakṣatv adri-sutā vivāha-samaye prītā ca bhītā ca vaḥ ||111||

rājaśekharasya | (Vsb 1.3, Srk 102, Smv 2.36)

pratyāsanna-vivāha-maṅgala-vidhau devārcana-vyastayā

dṛṣṭvāgre pariṇetur eva likhitāṁ gaṅgādharasyākṛtim |

unmāda-smita-roṣa-lajjita-rasair gauryā kathaṁcic cirād

vṛddha-strī-vacanāt priye vinihitaḥ puṣpāñjaliḥ pātu vaḥ ||112||

bhāsasya | (Srk 88, Spd 102, Smv 2.37)

brahmāyaṁ viṣṇur eṣa tridaśapatir asau loka-pālās tathaite

jāmātā ko’tra yo’sau bhujaga-parivṛto bhasma-rūkṣaḥ kapālī |

hā vatse vañcitāsīty anabhimata-vara-prārthanā-vrīḍitābhir

devībhiḥ śocyamānāpy upacita-pulakā śreyase vo’stu gaurī ||113||

kasyacit |

dhūma-vyākula-dṛṣṭir indu-kiraṇair āhlāditākṣī punaḥ

paśyantī varam utsukā nata-mukhī bhūyo hriyā brahmaṇaḥ |

serṣyā pāda-nakhāccha-darpaṇa-gatāṁ gaṅgāṁ dadhāne hare

sparśād utpulakā kara-graha-vidhau gaurī śivāyāstu vaḥ ||114||

śrīharṣadevasya | (Priya-darśikā 1.1)

pādāgre sthitayā muhuḥ stana-bhareṇānītayā namratāṁ

śambhoḥ sasprṛhalocana-traya-pathaṁ yāntyā tad-ārādhane |

hrīmatyā śirasī-hitaḥ sapulaka-svedodgamotkampayā

viśliṣyan kusumāñjalir girijayā kṣipto’ntare pātu vaḥ ||115||

tasyaiva | (Ratnāvali 1, Smv 2.38)

### 24. gaurī-śṛṅgāraḥ

svedas te katham īdṛśaḥ priyatame tvan-netra-vahner vibho

kasmāt kampitam etad induvadane bhogīndra-bhīter bhava |

romāñcaḥ katham eṣa devi bhagavan gaṅgāmbhasāṁ śīkarar

itthaṁ bhartari bhāva-gopana-parā gaurī ciraṁ pātu vaḥ ||116||

lakṣmīdharasya | (Srk 75, Spd 104)

śambho satyam idaṁ payodhi-mathane lakṣmyā vṛte keśave

vailakṣyāt kila kākakūṭam aśitaṁ pītaṁ viṣaṁ yat tvayā |

satyaṁ pārvati nāsti naḥ subhagatā sākṣī tathā ca smaro

deveneti kṛta-smṛtiḥ smita-mukhī gaurī ciraṁ pātu vaḥ ||117||

śrīharṣadevasya |

carmālambi-dukūla-vallari-citābhasmāvadhūta-stano-

nmīlac-candanam uttarīya-bhuja-gavyāsakta-muktāvali |

mugdhāyā api śailarāja-duhitur gaṅgādhārāliṅganaṁ

gāḍha-prema-rasānubandha-nikaṣa-grāvā śivāyās tu vaḥ ||118||

jalacandrasya |

śirasi kuṭilā sindhur doṣākaras tava bhūṣaṇaṁ

saha viṣadharaiḥ pratyāsannā piśāca-paramparā |

harasi na hara prāṇān eva na veda kathaṁ nv iti

praṇaya-kupita-kṣmābhṛt-putrī-vacāṁsi punantu vaḥ ||119||

bhagavad-govindasya |

nādatte phaṇi-kaṅkaṇa-praṇayinaṁ nīīvī-niveśe karaṁ

no cūṇair upahanti bhālanayana-jyotirmayīṁ dīpikām |

dhatte carma hareṇa muktam api na dvaipaṁ bhayād ity asau

pāyād vo nava-mohana-vyatikara-vrīḍāvatī pārvatī ||120||

ācārya-gopīkasya |

### 25. durgā

ekaṁ mahiṣa-śiraḥ-sthitam

aparaṁ sānanda-sura-gaṇa-praṇatam |

giri-duhituḥ pada-yugalaṁ

śoṇita-maṇi-rāga-rañjitaṁ jayati ||121||

jalacandrasya |

tribhuvana-śubha-pañjikāñjikeva

sphurati bhavāni tavāṅkuśaḥ karāgre |

ḍamarur api bibharti devi tat tad

vipad-avasāna-visarjanīya-lakṣmīm ||122||

hareḥ |

jyākṛṣṭi-baddha-khaṭakāmukha-pāṇi-pṛṣṭha-

preṅkhan-nakhāṁśu-caya-saṁvalito’mbikāyāḥ |

tvāṁ pātu mañjarita-pallava-karṇapūra-

lobha-bhramad-bhramara-vibhrama-bhṛt-kaṭākṣaḥ ||123||

amaroḥ | (Amaru 1; Srk 100)

pādāvaṣṭambhanamrīkṛta-mahiṣa-tanor ullasad-bāhu-mūlaṁ

śūlaṁ prollāsayantyāḥ saralita-vapuṣo madhya-bhāgasya devyāḥ |

viśliṣṭa-spaṣṭa-dṛṣṭonnata-virala-bahu-vyakta-gaurāntarālās

tisro vaḥ pāntu rekhāḥ krama-vaśa-vikasat-kañcuka-prānta-muktāḥ ||124||

bāṇasya |

vidrāṇe rudra-vṛnde savitari tarale vajriṇi dhvasta-vajre

jātāśaṅke śaśāṅke viramati maruti tyakta-vaire kubere |

vaikuṇṭhe kuṇṭhitās te mahiṣam atiruṣaṁ pauruṣopaghni-vighnaṁ

nirvighnaṁ nighnatī vaḥ śamayatu duritaṁ bhūri-bhāvā bhavānī ||125||

tasyaiva |

### 26. kālī

yad-vaktrākāśa-śeṣo nabhasi na sulabho yad-bhujānāṁ sahasraiḥ

preṅkhadbhiḥ kīryamāṇāsvanur api vidito nāvakāśo diśāsu |

pañca grāsā na yasyās tribhuvanam abhavat pūraṇārthaṁa samastaṁ

kṣṇḍt-kṣāmākāṇḍa-caṇḍī ciram avatutarāṁ bhairavī kāla-rātriḥ ||126||

bhāsokasya |

śikhaṇḍe khaṇḍenduḥ śaśi-dinakarau karṇa-yugale

gale tārāhāras-taralam uḍu-cakraṁ ca kucayoḥ |

taḍit-kāñcī sandhyāsicaya-racitā kāli tad ayaṁ

tavākalpaḥ kalpa-vyuparama-vidheyo vijayate ||127||

kasyacit |

nirmāṁsa-prakaṭāsthi-jāla-vikaṭāṁ pātāla-nimnodarīṁ

kūpa-kroḍa-gabhīra-netra-kuharām unnaddha-jūṭāṭavīm |

dantāntargata-daitya-kīkasa-kaṇa-vyākarṣaṇa-vyāpṛta-

krūraikāgra-nakhām akhaṇḍita-rucaṁ tvāṁ caṇḍi vandāmahe ||128||

kasyacit |

tārāntar-jvalad-agni-lakṣa-nayana-śvabhrānta-kṛpāntarāṁ

kruddāgastya-nirasta-vāridhi-payaḥ-pātāla-nimnodarīm |

vande tvām ajitāvṛtotkaṭa-sirāpṛṣṭhāsthi-sārākṛtiṁ

daṁṣṭrākoṭi-taṭotpatiṣṇu-ditijāsṛk-carcitāṁ carcikām ||129||

umāpati-dharasya |

jayati tava kūṇitekṣaṇam aśnatyā daśana-peṣam asurāsthi |

kalpa-śikhi-sphuṭad-adri-kvāṇa-karālaḥ kaḍatkāraḥ ||130||

śatānandasya |

### 27. ardha-nārīśaḥ

sa jayati girikanyā-miśritāścary-mūrtis

tripura-yuvati-līlā-vibhrama-bhraṁśa-hetuḥ |

upacayavati yasya pronnataika-stanatvād

upari bhujaga-hāraḥ sthāna-vaiṣamyam eti ||131||

māghasya |

āśleṣādhara-bimba-cumbana-sukhālāpa-smitānyāsatāṁ

dūre tāvad idaṁ mitho na sulabhaṁ jātaṁ mukhālokanam |

itthaṁ vyartha-kṛtaika-deha-ghaṭanā-vinyāsayor āvayoḥ

keyaṁ prīti-vidambanety avatu vaḥ smero’rdha-nārīśvaraḥ ||132||

kasyacit | (Sv 68)

candrālokaya paśya pannaga-pate vīkṣadhvam etad-gaṇāḥ

kāmāreḥ stana-bhāra-mantharam uro lākṣāruṇāṅghri-śriyaḥ |

ākarṇya tridaśāpagā-giram imāṁ sollāsam ābhāṣitāṁ

vrīḍā-smera-natānano vijayate kāntārdha-nārīśvaraḥ ||133||

yogeśvarasya |

svacchandaika-stana-śrīr-ubhaya-gata-milan-mauli-candraḥ phaṇīndra-

prācīnāvīta-vāhī sukhayatu bhagavān ardha-nārīśvaro vaḥ |

yasyārdhe viśva-dāha-vyasana-visṛmara-jyotir ardhaṁ kṛpodyad-

bāṣpaṁ cānyonya-vega-prahati-simasimākāri cakṣṇḍ-smṛtīyam ||134||

murāreḥ | (Ar 7.38, Smv 2.21)

dhammillaṁ ca jaṭāṁ ca mauktika-saraṁ cāhiṁ ca ratnāni ca

brahmāsthīni ca kuṅkumaṁ ca nṛ-śiraś cūrṇottaraṁ bhasma ca |

kṣaumaṁ ca dvipa-carma caika-vapuṣā bibhrad-diśann ekatāṁ

bhāvānām iva yogināṁ diśatu vaḥ śreyo’rdhanārīśvaraḥ ||135||

śaṅkara-devasya |

### 28. śṛṅgārātmakārdha-nārīśvaraḥ

ardhaṁ danta-cchadasya sphurati japa-vaśād ardham apy utprakopād

ekaḥ pāṇiḥ praṇantuṁ śirasi kṛta-padaḥ kṣeptum anyas tam eva |

ekaṁ dhyānān nimīlaty aparam avikasad vīkṣate netram itthaṁ

tulyān icchā-vidhitsā tanur avatu sa vo yasya saṁdhyā-vidhāne ||136||

kasyacit |

acchinna-mekhalam alabdha-dṛḍhopagūḍham

aprāpta-cumbanam avīkṣita-vaktra-kānti |

kāntā-vimiśra-vapuṣaḥ kṛta-vipralambha-

sambhoga-sakhyam iva pātu vapuḥ smarāreḥ ||137||

chittipasya |

prauḍha-prema-rasād abheda-ghaṭitām aṅge dadhānaḥ priyāṁ

devaḥ pātu jaganti keli-kalahe tasyāḥ prasādāya yaḥ |

vyāhartuṁ praṇayocitaṁ namayituṁ mūrdhānam apy akṣamo

dhatte kevalam eva vāma-caraṇāmbhoje karaṁ dakṣiṇam ||138||

gadādharasya |

miśrībhūtāṁ tava tanulatāṁ bibhrato gauri kāmaṁ

devasya syād avirala-parīrambha-janmā pramodaḥ |

kintu prema-stimita-madhura-snigdha-mugdhā na dṛṣṭir

dṛṣṭety antaḥkaraṇam asakṛt tāmyati tryambakasya ||139||

bhagīrathasya | (Srk 82)

anyasyai saṁpratīyaṁ kuru madana-ripo svāṅga-dāna-prasādaṁ

nāhaṁ soḍhuṁ samarthā śirasi sura-nadīṁ nāpi saṁdhyāṁ praṇantum |

ity uktvā kopa-biddhāṁ vighaṭayitum umām ātma-dehaṁ pravṛttāṁ

rundhānaḥ pātu śambhoḥ kuca-kalasa-haṭha-sparśa-kṛṣṭo bhujo vaḥ ||140||

mayūrasya |

### 29. gaṇeśaḥ

ekaḥ sa eva paripālayatāj jaganti

gaurī-girīśa-caritānukṛtiṁ dadhānaḥ |

ābhāti yo daśana-śūnya-mukhaika-deśa-

dehārdha-hārita-vadhūka ivaka-dantaḥ ||141||

vasukalpasya | (Srk 94)

kapolād uḍḍīnair bhaya-vaśa-vilolair madhukarair

madāmbhaḥ-saṁlobhād upari patituṁ baddha-paṭalaiḥ |

calad-barha-cchatra-śriyam iva dadhāno’tirucirām

avighnaṁ herambo jagad-agha-vighâtaṁ ghaṭayatu ||142||

tasyaiva | (Srk 93)

sandhyā-sindūra-rāgāruṇa-gagana-talāsaṅgi-gaṅgottamāṅga-

tvaṅgan-nakṣatra-mālākṛta-rucira-ruciḥ karṇa-śaṁkhī-kṛtenduḥ |

nistoyaāmbhoda-vṛndaiḥ śruti-yugala-calac-cāmarā-ḍambara-śrīr

avyājālaṅkṛtir vaḥ pravitaratu gaṇa-grāmaṇīr maṅgalāni ||143||

daṅkasya |

garjad-gabhīra-ghana-gharghara-ghora-ghoṣa-

digdanti-bhīti-jananodgata-kaṇṭha-nādaḥ |

dhunvan mukhaṁ tava nirasyatu sarva-vighnaṁ

lambodaraḥ sahajanāṭhyarasa-pravṛttaḥ ||144||

pāpākasya |

devendra-mauli-mandāra-makaranda-kaṇāruṇāḥ |

vighnaṁ harantu heramba-caraṇāmbuja-reṇavaḥ ||145||

umāpati-dharasya ||

### 30. kārttikeyaḥ

svecchā-ramyaṁ luṭhitvā pitur urasi ciraṁ bhasma-dhūlī-citāṅgo

gaṅgā-vāriṇy agādhe jhaṭiti hara-jaṭā-jūṭato datta-jhampaḥ |

sadyaḥ sītkāra-kārī jala-jaḍima-raṇa-hanta-paṅktir guho vaḥ

kampī pāyād apāyāj jvalita-śikhi-śikhe cakṣuṣi nyasta-hastaḥ ||146||

bāṇasya | (Srk 91, Smv 2.43)

arciṣmanti vidārya vaktra-kuharāṇy āsṛkkato vāsukes

tarjanyā viṣa-karburān gaṇayataḥ saṁspṛśya dantāṅkurān |

ekaṁ trīṇi navāṣṭa sapta ṣaḍ-ativyastāsta-saṅkhyā-kramā

vācaḥ śaktidharasya śaiśava-kalāḥ kurvantu vo maṅgalam ||147||

kasyacit | (Srk 95, Spd 105)

suptaṁ pakṣa-puṭe nilīna-śirasaṁ sṛṣṭvā mayūraṁ puraḥ

kṛttaṁ kena śiro’sya tāta katham ity ākrandataḥ śaiśavāt |

antarhāsa-pināki-pāṇi-yugala-sphālollasac-cetasas

tan-mūrdhekṣaṇa-harṣitasya hasitaṁ pāyāt kumārasya vaḥ ||148||

kasyacit | (Srk 96)

haṁsa-śreṇi-kutūhalena kalayan bhūṣā-kapālāvalīṁ

bālām indukalāṁ mṛṇāla-rabhasād āndolayan pāṇinā |

raktāmbhoja-dhiyā ca locana-puṭaṁ lālāṭam udghāṭayan

pāyād vaḥ pitur aṅka-bhāk śiśu-jana-krīḍonmukhaḥ ṣaṇ-mukhaḥ ||149||

balabhadrasya | (Srk 92)

nālair nīlotpalānāṁ racita-guru-jaṭā-jūṭa-vinyāsa-śobhaḥ

kṛtvā saṁbhugna-koṭi-dvayam atha visinī-kandam indoḥ pradeśe |

mātuś citrāṁśukena tvacam ucita-pade pauṇḍarīkīṁ vidhāya

krīḍārudrāyamāṇo jagad avatu guho vīkṣyamāṇaḥ pitṛbhyām ||150||

halāyudhasya |

### 31. bhṛṅgī

dig-vāsā yadi tat kim asya dhanuṣā sāstrasya kiṁ bhasmanā

bhasmāthāsya kim aṅganā yadi ca sā kāmaṁ paridveṣṭi kim |

ity anyonya-viruddha-ceṣṭitam idaṁ paśyan nija-svāmino

bhṛṅgī sāndra-śirāvanaddha-paruṣaṁ dhatte’sthi-śeṣaṁ vapuḥ ||151||

yogeśvarasya (Srk 103, Sv 2399)

kasmāt tvaṁ tāta gehād aparam abhinavā brūhi kā tatra vārtā

devyā devo jitaḥ kiṁ vṛṣa-ḍamaru-citā-bhasma-bhogīndra-candrān |

ity evaṁ barhināthe kathayati sahasā bhartṛ-bhikṣā vibhūṣā

vaiguṇyodvega-janmā jagad avatu ciraṁ hāravo bhṛṅgirīṭeḥ ||152||

tuṅgokasya | (Srk 98)

carceyaṁ kṣudhitā sadaiva gṛhiṇī putro’py ayaṁ ṣaṇ-mukho

duṣpūrodara-bhāra-manthara-vapur-lambodaro’pi svayam |

ity evaṁ sva-kuṭumbam eka-vṛṣabho devaḥ kathaṁ pokṣatīty

ālokyeva viśuṣka-pañjara-tanur bhṛṅgī ciraṁ pātu vaḥ ||153||

nīlāṅgasya |

bhikṣābhojini kṛttivāsasi vasu-prāptiḥ kutaḥ syād iti

prāg ardhaṁ vapuṣaḥ svayaṁ vyasanino yasyāharat pārvatī |

tasyārdhaṁ kupitā haṭhād yadi haren mūrdhni sthitā jāhnavī

hā nātha kva tadeti duḥstha-hṛdayo bhṛṅgī bhṛśaṁ śuṣyati ||154||

bhavānandasya |

sevāṁ no kurute karoti na kṛṣiṁ vāṇijyam asyāsti no

paitryaṁ nāsti dhanaṁ na bāndhava-balaṁ naivāsti kaścid gaṇaḥ |

dyūta-strī-vyasanaṁ na muñcati tathāpīśas tad asmāt phalaṁ

kiṁ me syād iti cintayann iva kṛśo bhṅgī ciraṁ pātu vaḥ ||155||

kasyacit |

### 32. gaṇoccāvacam

sthūlo dūramayaṁ na yāsyati kṛśo naiṣa prayāṇa-kṣamas

tenaikasya mamaiva tatra kaśipu-prāptiḥ paraṁ dṛśyate |

ity ādau paricintitaṁ pratimuhus tad-bhṛṅgi-kūṣmāṇḍayor

anyonya-pratikūlam īśa-śivayoḥ pāṇigrahe pātu vaḥ ||156||

kasyacit | (Srk 99)

carcāyāḥ katham eva rakṣati sadā sadyo nṛ-muṇḍa-srajaṁ

caṇḍīkeśariṇo vṛṣaṁ ca bhujagān sūnor mayūrād api |

ity antaḥparibhāvayan bhagavato dīrghaṁ dhiyaḥ kauśalaṁ

kūṣmāṇḍo dhṛti-sambhṛtām anudinaṁ puṣṇāti tunda-śriyam ||157||

kasyacit | (Srk 97)

devī sūnum asūta nṛtyata gaṇāḥ kiṁ tiṣṭhatety udbhuje

harṣād bhṛṅgariṭāvayācita-girā cāmuṇḍayāliṅgite |

avyād vo hata-dundubhi-svana-ghana-dhvānātiriktas tayor

anyonya-pracalāsthit-pañjara-raṇat-kaṅkāla-janmā ravaḥ ||158||

yogeśvarasya | (Srk 71, Smv 2.55)

śṛṅgaṁ bhṛṅgin vimuñca tyaja gaja-vadana tvaṁ ca lāṅgūla-mūlaṁ

mandānando’si nandinn alam abala mahākāla kaṇṭha-graheṇa |

ity uktvā nīyamānaḥ sukhayatu vṛṣabhaḥ pārvatī-pāda-mūle

paśyann akṣair vilakṣaṁ valita-gala-calat-kambalaṁ tryambakaṁ vaḥ ||159||

abhinandasya | (Srk 77)

dig-vāsā vṛṣa-vāhano nara-śiro-dhārī dadhāno’jinaṁ

bhikṣur bhasma-bhujaṅga-bhūṣita-tanur bhūtair bhraman kānanam |

smartṝṇāṁ śiva-kṛt tathāpi jagati jyeṣṭho’smadīyaḥ prabhur

dhanyo’smīty atitoṣa-puṣṭa-jaṭharaḥ kūṣmāṇḍako’vyāj jagat ||160||

mahānidheḥ |

### 33. hariharau

yad baddhārdha-jaṭaṁ yad-ardha-mukuṭaṁ yac-candra-mandārayor

dhatte dhāma ca dāma ca smita-lasat-kundendra-nīla-śriyoḥ |

tat khaṭvāṅga-rathāṅga-saṅga-vikaṭaṁ śrī-kaṇṭha-vaikuṇṭhayor

vande nandimahokṣatārkṣya-pariṣan-nāmāṅkam ekaṁ vapuḥ ||161||

rājaśekharasya | (Srk 1639)

niyamita-jaṭā-vallī-līlā-prasupta-mahoragaṁ

caraṇa-kamala-prānte mukta-sva-vikrama-go-vṛṣam |

vitata-phaṇi-bhuk-patra-cchatraṁ gadā-laguḍa-śriyaṁ

hari-hara-vapur-brahmopāsyaṁ punātu jagat trayam ||162||

bhavānandasya |

yena dhvasta-manobhavena balijit-kāyaḥ purāstrīkṛto

yo gaṅgāṁ ca dadhe’ndhaka-kṣaya-karo yo barhi-patra-priyaḥ |

yasyāhuḥ śaśimac-chiro hara iti stutyaṁ ca nāmāmarāḥ

so’vyād iṣṭa-bhujaṅga-hāra-valayas tāṁ sarvado mādhavaḥ ||163||

bhāraveḥ | (Sv 44, Smv 2.104)

ekāvasthitir astu vaḥ pura-mura-pradveṣiṇor devayoḥ

prāleyāñjana-śaila-śṛṅga-subha-gacchāyāṅgayoḥ śreyase |

tārkṣya-trāsa-vihasta-pannaga-phaṭā yasyāṁ jaṭāpālayo

bālendu-dyuti-kośa-supta-jalajo yasyāṁ ca nābhī-hradaḥ ||164||

tuṅgokasya |

yaj-jambū-kambu-rociḥ phaṇadhara-pariṣad-bhoji-bhogīndra-kāntaṁ

nandac-candrāravinda-dyuti-caraṇa-śiraḥ-syandi-mandākinīkam |

rakṣā-saṁhāra-dakṣaṁ madana-samudayoddīpanaṁ śaśvad avyād

avyāghātaṁ vibodhe’py udadhi-giri-sutā-kāntayor deham ekam ||165||

jalacandrasya |

### 34. kāntāsahita-hariharau

sambhoga-spṛhayālu-manmatha-punar-janmāspadaṁ bhūr bhuvaḥ

svaḥ pāyāt puruṣottama-kratubhidor ardhārdha-pūrṇaṁ vapuḥ |

yal-lakṣmī-girijā-kaṭākṣa-kuṭila-krīḍā-haṭhākṛṣṭibhiḥ

syād eva truṭitaṁ paraspara-guṇa-syūtaṁ na ced antarā ||166||

tripurāri-pālasya |

vapur avatu jaṭā-kirīṭa-miśraṁ

pura-mura-sūdanayor vimiśritaṁ vaḥ |

girija-laghi-sutā-svabhartṛ-kaṇṭha

graha-calitāhṛta-bāhu-vallarīkam ||167||

tasyaiva |

sphaṭika-marakata-śrī-hāriṇoḥ prīti-yogāt

tad avatu vapur ekaṁ kāma-kaṁsa-dviṣor vaḥ |

na viramati bhavānyāḥ sārdham abdher duhitrā

sadṛśa-mahasi kaṇṭhe yatra sīmā-vivādaḥ ||168||

yogeśvarasya | (Spd 110, Smv 2.103)

devasyaikatamāla-patra-mukuṭasyārdhaṁ pura-dveṣiṇo

dehārdhena samasyamānam asamaṁ śvaḥ-śreyasāyās tu vaḥ |

yasmin bhūdhara-kanyakābdhi-sutayor aprāpta-sambhogayor

anyonya-pratikarma-narma-bhiduro bhūyān anaṅga-jvaraḥ ||169||

hareḥ |

dhātrā sauhṛda-sīma-vismita-mukhaṁ bheda-bhramāpāsanāt

sānandaṁ munibhiḥ sa-nirvṛti surair ekatra sevā-sukhāt |

pārvatyā svapadāvakṛṣṭi-kuṭila-bhrū-bhaṅgam ālokitaḥ

pāyād vo bhagavāṁś carācara-gurur dehārdha-hārī haraḥ ||170||

āryāvilāsasya |

### 35. gaṅgā

brāhmaṁ tejo dvijānāṁ jvalayati jaḍima-prakramaṁ hanti buddher

vṛddhiṁ sekena sadyaḥ śamayati valino duṣkṛtānokahasya |

ūrdhvaṁ caivātra lokād api nayatitarāṁ janmino magna-mūrtīṁs

tvad-dhārā-vāri kāśī-praṇayini paritaḥ prakriyā kīdṛśīyam ||171||

kolāhalasya |

durvāra-doṣa-timirāgama-vāsara-śrīḥ

kaivalya-kairava-vikāsa-sitāṁśu-lekhā |

jīyāt triviṣṭapadhunī kali-kāla-bhagna-

gīrvāṇa-rāja-nagarākara-vaijayantī ||172||

graheśvarasya |

tīrthāṭanaiḥ kim adhikaṁ kṣaṇam īkṣitā cet

pītaṁ tvad-ambu yadi devi mudhā sudhāpi |

snātaṁ yadi tvayi viriñci-padaṁ na dūre

muktiḥ kare yadi ca sā samupāsitāsi ||173||

viriñceḥ |

tīraṁ tavāvataratīha yathā yathaiva

dehena devi jaratā munajo mumūrṣuḥ |

amba svayaṁvara-vaśaṁvada-nākanārī

dorvalli-pallavi nabho’pi tathā tathaiva ||174||

tasyaiva |

taptaṁ yan na tapo hutaṁ ca na havir yaj jāta-vedo mukhe

dattaṁ yac ca na kiṁcid eva na kṛto yat tīrtha-yātrādaraḥ |

kākeneva śuneva kevalam ayaṁ yat pūritaḥ pudgalo

mātas tvāṁ parirabhya jāhnavi sa me śānto’yam antarjvaraḥ ||175||

sentutasya |

### 36. gaṅgā-praśaṁsā

dharmasyotsava-vaijayanti-mukuṭa-srag-veṇi-gaurīpates

tvāṁ ratnākara-patni jahnu-tanaye bhāgīrathi prārthaye |

tvattoyānta-śilā-niṣaṇṇa-vapuṣas tvad-vīcibhiḥ preṅkhatas

tvan-nāma smaratas tad-arpita-dṛśaḥ prāṇāḥ prayāsyanti me ||176||

lakṣmīdharasya | (Srk 1613, Sk 4.183)

śatrau me suhṛdīva kāpy upakṛtir bhūyād asūyā na tu

svācchyaṁ satsu matir janeṣu karuṇā hīnā na dīnātmasu |

prakṣīṇā kali-kalmaṣa-kṣaya-karī tṛṣṇā na kṛṣṇārcane

devi śraddadhatāṁ gatis tvayi mudā mandā na mandākini ||177||

tasyaiva |

prasīda śrī-gaṅge mṛḍa-mukuṭa-cūḍāgra-subhage

tavollolonmūlaḥ skhalatu mama saṁsāra-viṭapī |

athotpatsye bhūyas trijagad adhirājo’pi na tadā

śvapākaḥ kāko vā bhagavati bhaveyaṁ tava taṭe ||178||

pādukasya |

kadā te sānandaṁ vitata-nava-dūrvāñcita-taṭī-

kuṭīre tīre vā savanam anu manv-ādi-kathitaiḥ |

kathā-bandhair andhaṅkaraṇa-karaṇa-grāma-niyamād

yamād ujjhan bhītiṁ bhagavati bhaveyaṁ pramuditaḥ ||179||

gopīcandrasya |

baddhāñjalir naumi kuru prasādam

apūrva-mātā bhava devi gaṅge |

ante vayasyaṅga-gatāya mahyam

adeha-bandhāya payaḥ prayaccha ||180||

kevaṭṭapapīpasya |

### 37. harer matsyāvatāraḥ

matsyaḥ punātu jagadoṅkṛti-kuñcitāsyo

brahmādvaya-praṇaya-pīvara-madhya-bhāgaḥ |

krīḍann asau jaladhi-vīcibhir eva neti

nety ādarād iva vibhāvita-puccha-kampaḥ ||181||

āvantya-kṛṣṇasya |

devyāḥ śruter danuja-durṇayadūṣitāyā

bhūyaḥsamudgamavidhāvavalamba-bhūmiḥ |

ekārṇavībhavad-aśeṣa-payodhi-madhya-

dvīpaṁ vapur jayati mīna-tanor murāreḥ ||182||

umāpati-dharasya |

brahmāṇḍodara-darpaṇe bhrami-rayotkṣiptāmbudhi-kṣālite

saṁkrāntām animeṣa-locana-yugenotpaśyataḥ svāṁ tanum |

śaurer mīna-tanoḥ kṛśānu-kapiśaṁ pārśva-dvayaṁ prollasac-

candrārkāṅkita-kāñcanādri-śikharākāraṁ śiraḥ pātu vaḥ ||183||

vasanta-devasya |

pātu trīṇi jaganti pārśva-kaṣaṇa-prakṣuṇṇa-diṅ-maṇḍalo

naikābdhi-stimitodaraḥ sa bhagavān krīḍā-jhaṣaḥ keśavaḥ |

tvaṅgan-niṣṭhura-pṛṣṭha-roma-khacita-brahmāṇḍa-bhāṇḍāvadher

yasyotphāla-kutūhalena katham apy aṅgeṣu jīrṇāyitam ||184||

raghunandasya | (Srk 135)

matsyaḥ pucchābhighātena tucchīkṛta-mahodadhiḥ |

aparyāpta-jala-krīḍā-raso diśatu vaḥ śivam ||185||

kasyacit |

### 38. kūrmaḥ

pṛṣṭha-bhrāmyad amanda-mandara-giri-grāvāgra-kaṇḍūyanān

nidrāloḥ kamaṭhākṛter bhagavataḥ śvāsānilāḥ pāntu vaḥ |

yat-saṁskāra-kalānuvartana-vaśād velā-chalenāmbhasāṁ

yātāyātam ayantritaṁ jala-nidher nādyāpi viśrāmyati ||186||

keśaṭācāryasya | (BhP 12.13.2; Srk 105, vākpatirājasya; Sv 36)

kṣīrābdhau mathyamāne tridaśa-danu-sutonmukta-kolāhalaughe

brahmāṇḍa-kāṇḍa-caṇḍa-sphuṭana-guru-rava-bhrānti-bhāji-trilokyām |

sadyo nirdāvabodhād upari raya-vaśa-kṣipta-dīrgha-kṣitidhā-

lagna-grīvāprakāṇḍo jayati kamaṭha-rāṭ caṇḍa-viṣkambha-tulyaḥ ||187||

vasusenasya |

pāyād vo mandarādri-bhramaṇa-nikaṣaṇākṛṣṭa-pṛṣṭhāgra-kaṇḍū-

līnānidrālur abdheḥ kṣubhitam agaṇayann adbhutaḥ kūrma-rājaḥ |

yasyāṅga-marda-helā-vaśa-calita-mahā-śaila-kīlā dharitrī

tvaṅgat-kallola-ratnākara-valaya-calan-mekhalā nṛtyatīva ||188||

sūreḥ |

pārśvāsphālātivegāj jhagiti ca virahād ucchaladbhiḥ patadbhir

bhūyo bhūyaḥ samudrair mihira-mati-rayād āpibadbhir vamadbhiḥ |

koṭīras toya-dānāṁ kṣaṇam iva gagane darśayan vaḥ punītād

pṣad gātrāvahelācalita-vasumatī-maṇḍalaḥ kūrma-rājaḥ ||189||

dharaṇīdharasya |

kurmaḥ kūrmākṛtaye haraye muktāvalambanāya namaḥ |

pṛṣṭhe yasya niṣaṇṇaṁ śaivala-vallī-samaṁ viśvam ||190||

bhavānandasya |

### 39. varāhaḥ

daṁṣṭrāpiṣṭeṣu sadyaḥ śikhariṣu na kṛtaḥ skandha-kaṇḍū-vinodaḥ

sindhuṣv aṅgāvagāhaḥ khura-kuhara-viśat-toya-tuccheṣu nāptaḥ |

prāptāḥ pātāla-paṅke na luṭhanaratayaḥ potramātropayukte

yenoddhāre dharitryāḥ sa jayati vibhutā-bṛṁhiteccho varāhaḥ ||191||

varāha-mihirasya | (Srk 134)

asti śrī-stana-patra-bhaṅgam akarī-mudrāṅkitoraḥ-sthalī

devaḥ sarva-jagat-patir madhu-vadhū-vaktrābja-candrodayaḥ |

krīḍā-kroḍa-tanor navendu-viśade daṁṣṭrāṅkure yasya bhūr

bhāti sma pralayābdhi-palvala-talotkhātaika-mustākṛtiḥ ||192||

nagnasya | (Srk 104)

seyaṁ candrakaleti nāga-vantiānetrotpalair arcitā

mad-bhārāpagama-kṣameti phaṇinā sānandam ālokitā |

diṅ-nāgaiḥ saralī-kṛtāyata-karaiḥ spṛṣṭā mṛṇālāśayā

bhittvorvīm abhiniḥsṛtā madhuripor daṁṣṭrā ciraṁ pātu vaḥ ||193||

keśavasya |

ghoṇāghorābhidhātocchalad-udadhi-jalāsāra-siktāgra-romā

romāgra-prota-tārā-nikara iti surair dhīram ālokito vaḥ |

śvāsākṛṣṭāvakṛṣṭa-praviśad apasarad budhna-bimbānubandhād

āvir naktaṁ dina-śrīḥ sa diśatu durita-dhvaṁsam ādyo varāhaḥ ||194||

narasiṁhasya |

yenādhomukha-padminī-dala-dhiyā kūrmaś ciraṁ vīkṣito

ghrāto yena mṛṇāla-mugdha-latikā-buddhyā phaṇi-grāmaṇīḥ |

yaḥ śālūkam ivoddadhāra dharaṇī-bimbaṁ punītād asau

tvām ekārṇava-palvalaika-rasikaḥ krīḍā-varāho hariḥ ||195||

kasyacit |

### 40. narasiṁhaḥ

somārdhāyita-niṣpidhāna-daśanaḥ sandhyāyitāntarmukho

bālārkāyita-locanaḥ suradhanur lekhāyita-bhrū-lataḥ |

antar-nāda-gabhīra-palvala-galatvag-rūpa-niryat-taḍit-

tārasphāra-saṭāvaruddha-gaganaḥ pāyān nṛsiṁho jagat ||196||

murāreḥ |

caṭac-caṭini carmaṇi ccham iti cocchala-cchoṇite

dhagad-dhag iti medasi sphuṭataro’sthiṣu ṣṭhād iti |

punātu bhavato harer amara-vairi-nāthorasi

kvaṇatkaraja-pañjara-krakaca-kāṣa-janmā ravaḥ ||197||

vākpatirājasya | (Srk 116, Spd 126, Smv 2.77)

preṅkhad-bhāsvara-keśaraugha-racita-trailokya-sandhyātapo

brahmāṇḍodara-rodhi-gharghara-saghūtkāra-pracaṇḍa-dhvaniḥ |

sphūrjad-vajra-kaṭhora-nakhara-kṣuṇṇāsuroraḥ-sthalī

raktāsvāda-vidīrṇa-dīrgha-rasanaḥ pāyān nṛsiṁho jagat ||198||

tasyaiva |

cakra brūhi vibho gade jaya hare kambo samājñāpaya

bho bho nandaka jīva pannaga-ripo kiṁ nātha bhinno mayā |

ko daityaḥ katamo hiraṇyakaśipuḥ satyaṁ bhavadbhyaḥ śape

kenāstreṇa nakhair iti pravadataḥ śaurer giraḥ pāntu vaḥ ||199||

keśaṭasya |

kiṁ kiṁ siṁhas tataḥ kiṁ nara-sadṛśa-vapur deva citraṁ gṛhīto

naivaṁ dhik ko’tra jīva drutam upanaya taṁ so’pi samprāpta eva |

cāpaṁ cāpaṁ na khaḍgaṁ jhaṭiti hahahahā karkaśatvaṁ nakhānām

ity evaṁ daitya-rājaṁ nija-nakha-kuliśair jaghnivān so’vatād vaḥ ||200||

śrī-vyāsa-pādānām | (Srk 128, Smv 2.76)

### 41. narasiṁha-nakhāḥ

daṁṣṭrāsaṅkaṭa-vaktra-gharghara-lalaj-jihvābhṛto havya-bhug-

jvālā-bhāsvara-bhūri-keśara-saṭābhārasya daitya-druhaḥ |

vyāvalgad balavad dhiraṇyakaśipu-kroḍa-sthalī-pāṭana-

spaṣṭa-prasphuṭad-asthi-pañjara-rava-krūrā nakhāḥ pāntu vaḥ ||201||

dakṣasya | (Srk 141)

ye bālendu-kalārdha-vibhrama-bhṛto māyā-nṛsiṁhākṛter

niryātā iva ye sirāsaraṇibhir nābhyabja-kandāṅkurāḥ |

te vakṣaḥ-sthala-dāritāsura-sarit-kīlāla-dhārāruṇāḥ

pāyāsur nava-kiṁśukāmra-mukula-śrī-sākṣiṇaḥ pāṇijāḥ ||202||

varāhasya |

asra-srotas taraṅga-bhramiṣu taralitā māṁsa-paṅkte luṭhantaḥ

sthūlāsthi-bhaṅgair dhavala-visalatāgrāsam ākalpayantaḥ |

māyā-siṁhasya śaureḥ sphurad-aruṇa-hṛd-ambhoja-saṁśleṣa-bhājaḥ

pāyāsur daitya-vakṣaḥ-sthala-kuhara-saro-rājahaṁsā nakhā vaḥ ||203||

mayūrasya |

punantu bhuvana-trayaṁ dalita-daitya-vakṣaḥ-sthala-

prasarpi-rudhira-cchaṭācchuraṇa-bāla-sūrya-tviṣaḥ |

dṛḍhāsthi-caya-cūrṇanāghaṭita-śabda-sārā harer

nṛsiṁha-vapuṣaś ciraṁ piśita-piṇḍa-garbhā nakhāḥ ||204||

dhūrjaṭi-rājasya |

jayanti nirdārita-daitya-vakṣaso

nṛsiṁha-rūpasya harer nakhāṅkurāḥ |

vicintya yeṣāṁ caritaṁ surārayaḥ

priyā-nakhebhyo’pi rateṣu bibhyati ||205||

kasyacit (Srk 130)

### 42. śṛṅgāri-narasiṁhaḥ

lakṣmīm uraḥ-parisare vahataḥ salīlaṁ

yogāsanaṁ ca carato nṛharer jayanti |

eka-kṣaṇopanata-mānmatha-bhāva-mugdha-

svātmāvabodham asṛṇāni vilokitāni ||206||

kasyacit |

nyañcat-kesaram uttaraṅga-pulaka-sraṅ-naddha-mardha-skhalad-

dvandvālāpam apāsta-garjanam aṭad-bhrū-bhaṅgam ārdrekṣaṇam |

svidyat-pāṇi vinīta-dṛpti-karajaṁ pāyān nṛsiṁhākṛter

devasya śriyam aṅka-sīmni dadhato viśrānta-raudraṁ vapuḥ ||207||

vaidya-gadādharasya |

svacchandaṁ vairi-vakṣaḥ-sthala-kuliśabhido vīkṣya kandarpa-cāpa-

krīḍābhājo nakhāgrān sama-samaya-bhayānanda-lolāyatākṣyāḥ |

lakṣmyā vakṣoja-kumbhaṁ karikalabha-śiraḥ-śaṅkayā vīkṣyamāṇaḥ

svairaṁ śāntākṣi-rāgo jayati naraharir jāta-cittānurāgaḥ ||208||

jalacandrasya |

avyād vo vajra-sāras-phurad-uru-nakhara-krūra-cakra-kramāgra-

prodbhinnendrāri-vakṣaḥ-sthala-galad-asṛg-āsāra-kāśmīra-gauraḥ |

prasphūrjat-keśarāgra-grathita-jaladhara-śreṇi-nīlābja-mālyaḥ

sūryācandrāvataṁso naraharir asamābaddha-śṛṅgāra-līlaḥ ||209||

prajāpateḥ |

ānanda-mugdha-nayanāṁ śriyam aṅka-bhittau

bibhrat punātu bhavato bhagavān nṛsiṁhaḥ |

yasyāvalokana-vilāsa-vaśād ivāsīd

utsanna-lāñchana-mṛgaḥ kamalā-mukhenduḥ ||210||

umāpati-dharasya |

### 43. vāmanaḥ

idaṁ prāyo loke na paricita-pūrvaṁ nayanayor

na yācñā yat puṁsaḥ suguṇa-parimāṇaṁ laghayati |

viśadbhir viśvātmā sva-vapuṣi bali-prārthana-kṛte

trapālīnair aṅgair yad ayam abhavad vāmana-tanuḥ ||211||

vaṅkasya |

apasara pṛthivi samudrāḥ saṁvṛṇutāmbūni bhūbhṛto namata |

vāmana-hari-laghu-tunde jagatī-kalahaḥ sa vaḥ pātu ||212||

bhavānandasya |

kutas tvam aṇukaḥ svataḥ svam iti kiṁ na yat kasyacit

kim icchasi pada-trayaṁ nanu bhuvā kim ity alpayā |

dvijasya śamino mama tribhuvanaṁ tad ity āśayo

harer jayati nihnutaḥ prakaṭitaś ca vakroktibhiḥ ||213||

vākpateḥ | (Srk 114)

pūjyo brahma-vidāṁ tvam eva vimala-jñānaika-pātraṁ bhavān

mad-bhāgyena gato’tithitvam adhunā kiṁ te tribhir bhūpadaiḥ |

trailokyaṁ bhavataṁ svam ity upagato daityeśvareṇādarāj

jñāto’smīti salajja-namra-vadanaḥ pāyāj jagad vāmanaḥ ||214||

vasusenasya |

lakṣmī-payodharotsaṅga-kuṅkumāruṇito hareḥ |

balir eṣa sa yenāsya bhikṣāpātrīkṛtaḥ karaḥ ||215||

gaṇādhyakṣasya | (Spd 278)

### 44. trivikramaḥ

kiṁ chatraṁ kiṁ nu ratnaṁ tilakam atha tathā kuṇḍalaṁ kaustubho vā

cakraṁ vā vārijaṁ vety amara-yuvatibhir yad bali-dhvaṁsi dehe |

ūrdhvaṁ maulau lalāṭe śravasi hṛdi kare nābhi-deśe ca dṛṣṭaṁ

pāyāt tad vo’rka-bimbaṁ sa ca danujaripur vardhamānaḥ krameṇa ||216||

śrī-hanūmataḥ |

jyotiś cakrākṣa-daṇḍaḥ kṣarad-amara-sarit-paṭṭikā ketu-daṇḍaḥ

kṣoṇī-nau-kūpa-daṇḍaḥ śata-dhṛti-bhavanāmbhoruho nāla-daṇḍaḥ |

brahmāṇḍa-cchatra- daṇḍas tribhuvana-stambha-daṇḍoṅghri-daṇḍaḥ

śreyas triavikramas te vitaratu vibudha-dveṣiṇāṁ kāla-daṇḍaḥ ||217||

daṇḍinaḥ |

cañcat-pāda-nakhāgra-maṇḍala-ruci-prasyani-gaṅgā-jalo

visphūrjad-bali-rājyaa-nāśa-piśunotpātāmbuvāha-dyutiḥ |

pātu tvāṁ caraṇo hareḥ krama-vidhau yasyādhikaṁ dyotate

dūrād aṅguli-mudrikā-maṇir iva sphārāṅkuśajālo raviḥ ||218||

vikramādityasya |

yat kāṇḍaṁ gagana-drumasya yad api kṣoṇī-taḍāgodare

devasyaiva yaśo’mbu-śobhini mahā-yaṣṭiḥ pratiṣṭhākarī |

tad viṣṇoḥ padam antarāla-jaladher ādhārato bhūtalāt

pāraṁ dyāmupagantum udyamavatāṁ setūbhavat pātu vaḥ ||219||

cakrapāṇeḥ |

kharva-granthi-vimukta-sandhi-vikasad-vakṣaḥ-sphurat-kaustubhaṁ

niryan nābhi-saroja-kuḍmala-kuṭī-gambhīra-sāmaedhvani |

pātrāvāpti-samutsukena balinā sānandam ālokitaṁ

pāyād vaḥ krama-vardhamāna-mahimāścaryaṁ murārer vapuḥ ||220||

vākpatirājasya | (Srk 124)

### 45. paraśurāmaḥ

diṅ-mātaṅga-ghaṭā-vibhakta-caturāghāṭā mahī sādhyate

siddhā sāpi vadanta eva hi vayaṁ romāñcitāḥ paśyata |

viprāya pratipādyate kim aparaṁ rāmāya tasmai namo

yatraivāvirabhūt kathādbhutam idaṁ yatraiva cāstaṁgatam ||221||

keśaṭasya |

hā tāteti na jalpitaṁ na ruditaṁ na svīkṛtaṁ tad dhanaṁ

na snātaṁ na ca vīkṣitaḥ parijanaḥ pitre na dattaṁ jalam |

yāvan na krakacābhighāta-vigalad-dāmnām arīṇām asṛg-

gaṇḍūṣair ghana-ghora-gharghara-ravāḥ santarpitāḥ pheravaḥ ||222||

tasyaiva |

śauryaṁ śatru-kula-kṣayāvadhi yaśo brahmāṇḍa-khaṇḍāvadhi

tyāgaḥ sapta-samudra-mudrita-mahī-nirvāja-dānāvadhiḥ |

vryaṁ yantu girāṁ na tat pathi nanu vyaktaṁ hi tat-karmabhiḥ

satyaṁ brahma-tapo-nidher bhagavataḥ kiṁ kiṁ na lokottaram ||223||

bhavabhūteḥ |

gotrācāra-viśeṣa-pāra-gatayā vṛddhābhir ādiṣṭayā

mātrā vastuṣu teṣu teṣu viśada-nyasteṣu dṛṣṭeḥ puraḥ |

anna-prāśana-vāsare sarabhasaṁ vakṣobharotsarpiṇā

yenāttaṁ dhanur īkṣitāś ca jhaṭiti kṣatrāvataṁsā diśaḥ ||224||

keśaṭasya |

triḥ-saptāvadhi vādhitā kṣitibhujām ājanma vaikhānasaḥ

kartā mātṛ-vadhainasaḥ sa sakala-śruty-artha-vīthī-guruḥ |

viśvasyāś ca bhuvaḥ kratau vitaritā śyāmaka-muṣṭiṁpaco

rāmaḥ so’yam udagra-geya-mahimā kāsāṁ girāṁ gocaraḥ ||225||

kasyacit |

### 46. śrī-rāmaḥ

śauryotkarṣa-tṛṇīkṛta-tribhuvano laṅkā-patiḥ so’bhavat

kārāyām upavāsayan vijayate taṁ helayā haihayaḥ |

līlālūna-viśāla-tad-bhuja-vano’bhūj jāmadagnyas tatas

taj-jetā janakātmajā-parivṛḍho rāmaḥ kathaṁ varṇyatām ||226||

surabheḥ |

rāmaḥ kasya na vismayāya manaso niḥśaṅkalaṅkeśvara-

truṭyan-mauli-sirāsamucchalad-asṛg-dhārānubandhena yaḥ |

tad-dor-vikrama-vidrutā daśa-diśo bhogāya bhūmaṇḍale

samyag vāsayituṁ pravāla-ghaṭitā yaṣṭīr udastambhayan ||227||

daṅkasya |

mārtaṇḍaika-kula-prakāṇḍa-tilakas trailokya-rakṣāmaṇir

viśvāmitra-mahāmuner nirupadhiḥ śiṣyo raghu-grāmaṇīḥ |

rāmas tāḍita-tāḍakaḥ kim aparaṁ pratyakṣa-nārāyaṇaḥ

kauśayānayanotsavo vijayate bhū-kaśyapasyātmajaḥ ||228||

rājaśekharasya |

rāmo nūnam aayaṁ niśācara-camū-kālāgni-rudropamo

niḥsandeham ayaṁ ca vikrama-nidhiḥ saumitrir asyānujaḥ |

vāraṁ vāram apāṅga-bhāga-calitair yad dṛṣṭi-pātair iyaṁ

laṅkā-bhartur anīkinī pitṛ-pateḥ pāśair ivāvadhyate ||229||

śrī-mitrasya |

rāmo’sau bhuvaneṣu vikrama-guṇair yātaḥ prasiddhiṁ parām

asmad-bhāgya-viparyayād yadi punaḥ devo na jānāti tam |

vandīvaiṣa yaśāṁsi gāyati marud yasyaika-bāṇāhati-

śrīeṇī-bhūta-viśāla-sāla-vivarodgīrṇaiḥ śaraiḥ saptabhiḥ ||230||

viśākha-dattasya |

### 47. virahi-śrī-rāmaḥ

sarasi virasaḥ prasthe duḥstho latāsu gatādaraḥ

prati parisaraṁ bhrāntodbhrāntaḥ saritsu nirutsukaḥ |

dadad api dṛśau kubje kubje rudann upanirjharaṁ

sucira-viraha-kṣāmo rāmo na kari anurudyate ||231||

vāsudeva-jyotiṣaḥ |

niṣpandaṁ giri-kandareṣu vipina-cchāyāsu mūrcchālasaṁ

sāsraṁ pañca-vaṭī-taṭīṣu taṭinī-tīreṣu tīvra-vyatham |

kākutsthaṁ tad-avastham ādhividhuraṁ dṛṣṭvā taḍid-vyājato

manye manyu-bharair abhedi hṛdayaṁ gāḍhaṁ ghanānām api ||232||

vasurathasya |

anuvanam anuśailaṁ tām anālokya sītāṁ

pratidinam atidīnaṁ vīkṣya rāmaṁ virāmam |

girir aśanimayo’yaṁ yas tadā na dvidhābhūt

kṣitir api na vidīrṇā sāpi sarvaṁsahaiva ||233||

śobhākasya |

ko’haṁ vatsa sa ārya eva bhagavān āryaḥ sa ko rāghavaḥ

ke yūyaṁ bata nātha nātha kim idaṁ bhṛtyo’smi te lakṣmaṇaḥ |

kāntāre kim ihāsmahe bata vṛthā devyā gatir mṛgyate

kā devī janakādhirāja-tanayā hā jānaki kvāsi me ||234||

kasyacit |

kūjan kuñje kim api karuṇaṁ kandare kāndiśīkaḥ

sānau śūnya-praṇihita-manāḥ kānane dhyāna-netraḥ |

gacchan mūrcchāṁ kusuma-śayane vītarāgas taḍāge

jīyāj jāyā-viraha-viduṣāṁ grāmaṇīḥ rāmabhadraḥ ||235||

ācārya-gopīkasya |

### 48. haladharaḥ

surāpīto gotra-skhalana-parivṛddhādhikaruṣaḥ

prasādaṁ revatyā janayitum anīśaḥ katham api |

vicumban saṁśliṣyan stana-vasanam asyann avirataṁ

madhūn mādāviṣṭaḥ sa kila balabhadro vijayate ||236||

lakṣmīdharasya |

āghūrṇad-vapuṣaḥ skhalan-mṛdu-giraḥ kiñcil-lasad-vāsaso

revatyaṁ saniṣaṇṇa-niḥsaha-bhujasyātāmra-netra-dyuteḥ |

śvāsāmoda-madāndha-ṣaṭpada-kula-vyādaṣṭa-kaṇṭha-srajaḥ

pāyāsuḥ parimantharāṇi halino mattasya yātāni vaḥ ||237||

kokasya |

bha-bha-bhramati medinī la-la-landate candramāḥ

kṛ-kṛṣṇa vavada drutaṁ ha-ha-hasanti kiṁ vṛṣṇayaḥ |

sisīdhu mu-mu-muñca me pa-pa-pa-pāna-pātre sthitaḥ

mada-skhalitam ālapan hala-dharaḥ śriyaḥ vaḥ kriyāt ||238||

puruṣottama-devasya | (Srk 127; Brs 2.4.37)

revatī-daśanocchiṣṭa-paripūta-puṭe dṛśau |

vahan halī mada-kṣīvaḥ pāna-goṣṭhyāṁ punātu vaḥ ||239||

māgha-bhojadevayoḥ | (Sk 2.61)

bhramati dharaṇī-cakraṁ cakre nabhas-tala-yantraṇāt

prabhavati na me gātraṁ kiñcit kriyāsu vidhūrṇate |

jaladhi-salile magnaṁ viśvaṁ vilokya revati

trijagad avatāj jalpann evaṁ halī mada-vihvalaḥ ||240||

mādhavasya |

### 49. buddhaḥ

kāma-krodhau dvayam api yadi pratyanīkaṁ prasiddhaṁ

hatvānaṅgaṁ kim iva hi ruṣā sādhitaṁ try-ambakena |

yas tu kṣāntyā śamayati śataṁ manmathādīna-rātīn

kalyāṇaṁ vo diśatu sa muni-grāmaṇīr arka-bandhuḥ ||241||

saṅgha-śriyaḥ | (Srk 4)

pādāmbhoja-samīpa-sannipatita-svarṇātha-deha-sphuran-

netra-stomatayā parisphuṭa-milan-nīlābja-pūjā-vidhiḥ |

vandārutridaśaudharatramukuṭotsarpat-prabhā-pallava-

pratyunmīlad-apūrva-cīvara-paṭaḥ śākyo muniḥ pātu vaḥ ||242||

vasu-kalpasya | (Srk 15)

kāruṇyāmṛta-kandalī-sumanasaḥ prajñā-vadhū-mauktika-

grīvālaṅkaraṇa-śriyaḥ śama-sarit-pūrocchalac-chīkarāḥ |

te maulau bhavatāṁ milantu jagatī-rājyābhiṣekocita-

srag-bhedā abhaya-pradāna-caraṇa-preṅkhaan-nakhāgrāṁśavaḥ ||243||

śrīdhara-nandinaḥ | (Srk 7)

śīlāmbhaḥ-pariṣeka-śītala-dṛḍha-dhyānālavāla-sphurad-

dāna-skandha-mahonnatiḥ pṛthutara-prajñollasat-pallavaḥ |

deyāt tubhyaṁ avārtha-vīrya-viṭapaḥ kṣānti-prasūnodgamaḥ

succhāyaḥ ṣaḍ-abhijña-kalpa-viṭapī-sambodha-bījaṁ phalam ||244||

tasyaiva | (Srk 8)

yadākhyānāsaṅgād uṣasi punate vācam ṛṣayo

yadīyaḥ saṅkalpo hṛdi sukṛti-nāmeva ramate |

sa sārvaḥ sarvajñaḥ pathi nirapavāde kṛtapado

jino jantūn uccair damayatu bhavāvarta-patitān ||245||

maṅgalasya |

### 50. kalkī

bhrāntvā mahīṁ tata itas turagādhirūḍho

veda-dviṣo vidalayan dalitākhilāśaḥ |

devo nivartita-kaliḥ kṛta-mārga-darśī

kalkaṁ sa te haratu kalki-kule bhaviṣyan ||246||

kasyacit |

vāmanād aṇutamād anu jīyās

tvaṁ trivikrama tanūbhṛta-dikkaḥ |

vīta-hiṁsana-pathād atha buddhāt

kalkitāhatasamasta namaste ||247||

śrī-harṣasya | (Nc 21.96)

kalkī kalkaṁ haratu jagataḥ sphūrjad-ūrjasvi-tejā

vedoccheda-sphurita-durita-dhvaṁsane dhūmaketuḥ |

yenotkṣipya kṣaṇam asilatāṁ dhūmavat kalmaṣecchān

mlecchān hatvā dalita-kalinākāri satyāvatāraḥ ||248||

jayadevasya |

āghrāṇa-śravaṇāvaloka-nara-sāsvādādayaś cumbana-

śraddhā vāg viṣa-varṣaṇaṁ ca śiraso doṣā ime yair janaḥ |

mūḍho laṅghita-sat-patho’yam iti saṁkruddhaḥ śaṭhānāṁ haṭhād yaḥ

śīrṣāṇi kṛpāṇa-pāṇir alunāt tasmai namaḥ kalkine ||249||

kuladevasya |

tīrthānāṁ śatam asti kintu phalati śraddhābharādity aser

dhārātīrhtam apūrvam eva kalayan kalkī śivāyāstu vaḥ |

yat prāpyākhila-veda-bhedaka-dhiyaḥ śraddhātiraskāriṇaḥ

śakrasyātithayo bhavanti bhavaenṣv enasvino jantavaḥ ||250||

kasyacit |

### 51. kṛṣṇa-śaiśavam

kṛṣṇenādya gatena rantu-manasā mṛd-bhakṣitā svecchayā

satyaṁ kṛṣṇa ka evam āha musalī mithyāmba paśyānanam |

vyādehīti vidārite śiśu-mukhe dṛṣṭvā samastaṁ jagan-

mātā yasya jagāma vismaya-padaṁ pāyāt sa vaḥ keśava ||251||

kasyacit | (Skv 23, Spd 4016)

līlottāna-śayo’pi gopa-nivahair udgīyamāneṣv ati-

prauḍha-prauḍha-murāri-vikrama-kathā-gīteṣu datta-śravāḥ |

kasmiṁścit kṣubhitaḥ kuto’pi calitaḥ kutrāpi romāñcitaḥ

kvāpi prasphuritaḥ kuto’pi hasitaḥ prāpto hariḥ pātu vaḥ ||252||

mahīdharasya |

nyañcann udañcan bahuśaḥ kathaṁcid

udañcito vephathumān harir vaḥ |

devo’si devo’si sapāṇi-tālaṁ

yaśodayoktaḥ prahasan punātu ||253||

kasyacit |

adhara-madhure kaṇṭhaṁ kaṇṭhe sacāṭu dṛśau dṛśor

alikam alike kṛtvā gopījanena sa-sambhramam |

śiśur iti rudan kṛṣṇo vakṣaḥ-sthale nihitaś cirān

nibhṛta-pulakaḥ smeraḥ pāyāt smarālasa-vigrahaḥ ||254||

divākara-dattsya | (Pv 135; Brk 5.1751)

brūmas tvac-caritaṁ tavādhijanani cchadmātibālyākṛte

tvaṁ yādṛg giri-kandareṣu nayanānandaḥ kuraṅgī-dṛśām |

ity uktaḥ parilehana-cchalatayā nyastāṅguliḥ svānane

gopībhiḥ purataḥ punātu jagatīm uttāna-supto hariḥ ||255||

vanamālinaḥ | (Pv 135)

### 52. kṛṣṇa-kaumāram

vatsa sthavara-kandareṣu vicaran dūra-pracāre gavāṁ

hiṁsrān vīkṣya puraḥ purāṇa-puruṣaṁ nārāyaṇaṁ dhyāsyasi |

ity uktasya yaśodayā murāripor avyāj jaganti sphurad-

bimboṣṭha-dvaya-gāḍha-pīḍana-vaśād avyakta-bhāvaṁ smitam ||256||

abhinandasya | (Srk 144, Pv 149)

śyāmoccandrā svapiti na śiśo naiti mām amba nidrā

nidrāhetoḥ śṛṇu kathāṁ kām apūrvāṁ kuruṣva |

vyaktaḥ stambhān naraharir abhūd dānavaṁ dārayiṣyann

ity uktasya smitam udayate devakī-nandanasya ||257||

śatānandasya | (Srk 123; Pk 151 sarvānandasya; Brk 5.1761)

mā dūraṁ vraja vatsa tiṣṭhati puras te lūna-karṇo vṛkaḥ

potān atti iti prapañca-caturodārā yaśodā-giraḥ |

ākarṇyocchalad-accha-hāsa-vikasad-bimbābhadanta-cchada-

dvandvodīritad-anta-mauktika-maṇiḥ kṛṣṇaḥ sa puṣṇātu vaḥ ||258||

kasyacit |

kālindī-puline mayā na na mayā śīlopaśalye na na

nyagrodhasya tale mayā na na mayā rādhā-pituḥ prāṅgane |

dṛṣṭaḥ kṛṣṇa itīrite saniyamaṁ gopair yaśodā-pater

vismerasya puro hasan nija-gṛhān niryan hariḥ pātu vaḥ ||259||

umāpati-dharasya | (Pv 148)

manthānam ujjha mathituṁ dadhi na kṣamas tvaṁ

bālo’si vatsa virameti yaśodayoktaḥ |

kṣīrābdhi-manthana-vidhi-smṛti-jāta-hāso

vāñchāspadaṁ diśatu vo vāsudeva-sūnuḥ ||260||

kasyacit |

### 53. kṛṣṇa-svapnāyitam

śambho svāgatam āsyatām ita ito vāmena padmodbhava

krauñcāre kuśalaṁ sukhaṁ surapate vitteśa no dṛśyate |

itthaṁ svapna-gatasya kaiṭabha-ripoḥ śrutvā jananyā giraḥ

kiṁ kiṁ bālaka jalpasīty anucitaṁ thūthūt-kṛtaṁ pātu vaḥ ||261||

mayūrasya (KKA 2.59, Pv 146; Brk 5.1758)

dhīrā dharitri bhāva bhāram avehi śāntaṁ

nanv eṣa kaṁsa-hatakaṁ vinipātayāmi |

ity adbhuta-stimita-gopa-vadhū-śrutāni

svapnāyitāni vasudeva-śiśor jayanti ||262||

abhinandasya | (Pv 147)

ete lakṣmaṇa jānakī-virahiṇaṁ māṁ khedayanty ambudā

marmāṇīva ca ghaṭṭayanty alam amī krūrāḥ kadambānilāḥ |

itthaṁ vyāhṛta-pūrva-janma-viraho yo rādhayā vīkṣitaḥ

serṣyaṁ śaṅkitayā sa vaḥ sukhayatu svapnāyamāno hariḥ ||263||

śubhāṅkasya | (KK 2.69(70); Srk 131, Pv 252)

kālindī-pulinānta-vañjula-latā kuñja kutaścit kramāt

suptasyaiva mithaḥ kathājuṣi śanaiḥ saṁvāhikā-maṇḍale |

vaidehīṁ daśa-kandharo’paharatīty ākarṇya kaṁsa-dviṣo

huṁ huṁ vatsa dhanur dhanur iti vyagrā giraḥ pāntu vaḥ ||264||

viriñceḥ |

nirmagnena mayāmbhasi smara-bhayād ālī samāliṅgitā

kenālīkam idaṁ tavādya kathitaṁ rādhe mudhā tāmyasi |

itthaṁ svapna-paramparāsu śayane śrutvā giraṁ śārṅgiṇaḥ

savyājaṁ śithilīkṛtaḥ kamalayā kaṇṭha-grahaḥ pātu vaḥ ||265||

kasyacit | (Dr under 4.60, Pv 372)

### 54. kṛṣṇa-yauvanam

sottāpaṁ jaratītbhir aphuṭa-rasaṁ bālābhir unmīlita-

śvāsaṁ veśma suvāsinībhir adhikākṛtaṁ bhujiṣyājanaiḥ |

pratyagra-prakaṭī-kṛtārti kulaṭā-sārthena dṛṣṭaṁ harer

avyād vo nava-yauvanotsava-daśā-nirvyāja-mugdhaṁ vapuḥ ||266||

bhaṭṭa-śālīya-pītāmbarasya |

rādhāyām anubaddha-narma-nibhṛtākāraṁ yaśodā-bhayād

abhyarṇeṣv atinirjaneṣu yamunārodholatā-veśmasu |

mandākṣa-ślatha-vallavānukaraṇa-krīḍasya kaṁsa-dviṣo

labdhaṁ yauvana-mātrayā vijayate gambhīra-śobhaṁ vapuḥ ||267||

abhinandasya |

vatsa tvaṁ nava-yauvano’si capalāḥ prāyeṇa gopa-striyaḥ

kaṁso bhūpatir abjanāla-bhidura-grīvā vayaṁ go-duhaḥ |  
saiṣānartha-parampareti bhagavaty āśaṅktātikrame

kṛṣṇe tad-vinayāya nanda-gṛhiṇī-śikṣoktayaḥ pāntu vaḥ ||268||

vardhamānasya |

ārūḍhāntara-yauvanasya parito goṣṭhīr anubhrāmyatas

tat tat tāsu manogataṁ sunibhṛtaṁ saṁvyācikīrṣor hareḥ |

vegād ucchalitāsphuṭākṣara-daśā garbhāstrapā-gauravāt

pratyañco valitā bhavantu bhavatāṁ kṛtyāya vāg-ūrmayaḥ ||269||

cakrapāṇeḥ |

āhūtādya mayotsave niśi gṛhaṁ śūnyaṁ vimucyāgatā

kṣīvaḥ preṣyajanaḥ kathaṁ kulavadhūr ekākinī yāsyati |

vatsa tvaṁ tad imāṁ nayālayam iti śrutvā yaśodā-giro

rādhā-mādhavayor jayanti madhura-smerālasā dṛṣṭayaḥ ||270||

śrīmat-keśava-sena-devasya | (Pv 206)

### 55. hari-krīḍā

iha nicula-nikuñje madhya-madhyāsya rantur

vijanam ajani śayyā kasya bāla-pravālaiḥ |

iti nigadati vṛnde yoṣitāṁ pāntu yuṣmān

smita-śavalita-rādhā-mādhavālokitāni ||271||

(Pv 201)

kṛṣṇa tvad-vanamālayā saha kṛtaṁ kenāpi kuñjāntare

gopī-kuntala-barha-dāma tad idaṁ prāptaṁ mayā gṛhyatām |

itthaṁ dugdha-mukhena gopa-śiśunākhyāne trapānamrayo

rādhā-mādhavayor jayanti balita-smerālasā dṛṣṭayaḥ ||272||

lakṣmaṇa-sena-devasya | (Pv 202)

bhrūvallī-calanaiḥ kayāpi nayanonmeṣaiḥ kayāpi smita-

jyotsnāvicchuritaiḥ kayāpi nibhṛtaṁ sambhāvitasyādhvani |

garvād bheda-kṛtāvahela-vinaya-śrī-bhāji rādhānane

sātaṅkānunayaṁ jayanti patitāḥ kaṁsadviṣaḥ dṛṣṭayaḥ ||273||

umāpati-dharasya | (Pv 259, RKAD 129)

vyālāḥ santi tamāla-valliṣu vṛtaṁ vṛndāvanaṁ vānarair

unnakraṁ yamunāmbu ghora-vadana-vyāghrā gireḥ sandhayaḥ |

itthaṁ gopa-kumārakeṣu vadataḥ kṛṣṇasya tṛṣṇottara-

smerābhīra-vadhū-niḍedhi-nayanasyākuñcanaṁ pātu vaḥ ||274||

ācārya-gopīkasya |

saṅketīkṛta-kokilādi-ninadaṁ kaṁsa-dviṣaḥ kurvato

dvāronmocana-lola-śaṅkha-valaya-kvāṇaṁ muhuḥ śṛṇvataḥ |

keyaṁ keyam iti pragalbha-jaratī-vākyena dūnātmano

rādhā-prāṅgaṇa-koṇa-koli-viṭapi-kroḍe gatā śarvarī ||275||

ācārya gopīkasya (Pv 205; Brk 5.1159)

### 56. praśnottaram

rādhe tvaṁ kupitā tvam eva kupitā ruṣṭāsi bhūmer yato

mātā tvaṁ jagatāṁ tvam eva jagatāṁ mātā na vijño’paraḥ |

devi tvaṁ parihāsa-keli-kalahe’nantā tvam evety asau

smero vallava-sundarīm avanamac chauriḥ śriyaḥ vaḥ kriyāt ||276||

vākpateḥ | (Srk 108; Pv 284)

ko’yaṁ dvāri hariḥ prayāhy upavanaṁ śākhāmṛgeṇātra kiṁ

kṛṣṇo’haṁ dayite bibhemi sutarāṁ kṛṣṇaḥ kathaṁ vānaraḥ |

mugdhe’haṁ madhusūdano vraja latāṁ tām eva puṣpānvitām

itthaṁ nirvacanīkṛto dayitayā hrīṇo hariḥ pātu vaḥ ||277||

śubhaṅkarasya | (Srk 109, Sv. 104, Spd 122)

kas tvaṁ bho niśi keśavaḥ śirasijai :y kiṁ nāma garvāyase

bhadre śaurir ahaṁ guṇaiḥ pitṛ-gataiḥ putrasya kiṁ syād iha |

cakrī candramukhi prayacchasi na me kuṇḍīṁ ghaṭīṁ dohanīm

itthaṁ gopa-vadhū-jitottaratayā hrīṇo hariḥ pātu vaḥ ||278||

kasyacit | (Pv 282)

vāsaḥ samprati keśava kva bhavato mugdhekṣaṇe nanv idaṁ

vāsaṁ brūhi śaṭha prakāma-subhage tvad-gātra-saṁsargataḥ |

yāminyām uṣitaḥ kva dhūrta vitanur muṣṇāti kiṁ yāminī

śaurir gopavadhūṁ chalaiḥ parihasann evaṁvidhaiḥ pātu vaḥ ||279||

kasyacit | (Pv 283; BRS 2.1.83)

kuśalaṁ rādhe sukhito’si kaṁsa kaṁ sa kva nu sā rādhā |

iti pālī-prativacanair vilakṣa-hāso harir jayati ||280||

kasyacit | (Sk 2.351)

### 57. veṇu-nādaḥ

kṛṣṇaḥ pātu sa yasya saṁsadi gavāṁ veṇu-praṇādor mayo

gopīnām anuvāsaraṁ navanavā ghūrṇanti karṇodare |

tad-vaktrāsava-vāsitā iva tadākūti-prapañcā iva

bhrāmyat-tat-kara-pallavāṅguli-galal-lāvaṇya-liptā iva ||281||

lakṣmīdharasya |

tiryak-kandharam aṁsa-deśa-milita-śrotrāvataṁsaṁ sphurad-

barhottambhita-keśa-pāśam anṛju-bhrū-vallarī-vibhramam |

guñjad-veṇu-niveśitādhara-puṭaṁ sākūta-rādhānana-

nyastāmīlita-dṛṣṭi gopa-vapuṣo viṣṇor mukhaṁ pātu vaḥ ||282||

lakṣmaṇa-sena-devasya | (Pv 260)

sāyaṁ vyāvartamānakhila-surabhi-kulāhvāna-saṁketa-nāmāny

abhīrī-vṛnda-ceto haṭha-haraṇa-kalā-siddha-mantrākṣarāṇi |

saubhāgyaṁ vaḥ samantād dadhatu madhu-bhidaḥ keli-gopāla-mūrteḥ

sānandakṛṣṭa-vṛndāvana-rasika-mṛga-śreṇayo veṇu-nādāḥ ||283||

umāpati-dharasya | (Pv 5)

mandra-kvāṇita-veṇur ahni śithile vyāvartayan gokulaṁ

barhāpīḍakam uttamāṅga-racitaṁ godhūli-dhumraṁ dadhat |

mlāyantyā vana-mālayā parigataḥ śrānto’pi ramyākṛtir

gopa-strī-nayanotsavo vitaratu śreyāṁsi vaḥ keśavaḥ ||284||

kasyacit | (Kvs 22, SKM 1.57.4, Srk 110, Pv 256)

aṁsāsakta-kapola-vaṁśa-vadana-vyāsakta-bimbādhara-

dvandvodīrita-manda-manda-pavana-prārabdha-mugdha-dhvaniḥ |

īṣad-vakrima-lola-hāra-nikaraḥ pratyekarokānana-

nyañcac-cañcad-udañcad-aṅguli-cayas tvāṁ pātu rādhā-dhavaḥ ||285||

keśara-kīlīya-nāthokasya | (Pv 261, nāthokasya)

### 58. gītam

sañjāte virahe kayāpi hṛdaye sandānite cintayā

kālindī-taṭa-vetasī-vana-ghana-cchāyā-niṣaṇṇātmanaḥ |

pāyāsuḥ kalakaṇṭha-kūjita-kalā gopasya kaṁsa-dviṣo

jihvā-varjita-tālu-mūrcchita-marud-visphāritā gītayaḥ ||286||

kasyacit | (Pv 240)

kālindī-jala-kuñja-vañjula-vana-cchāyā-niṣaṇṇātmano

rādhā-baddha-navānurāga-rasikasyotkaṇṭhitaṁ gāyataḥ |

tat pāyād apariskhalaj-jala-ruhāpīḍaṁ kala-spṛṅ-nata-

grīvottānita-karṇa-tarṇaka-kulair ākarṇyamānaṁ hareḥ ||287||

udbhaṭasya |

devas tvām eka-jaṅghāvalayita-guḍī-mūrdhni vinyasta-bāhur

gāyan goyuddhagītir uparacita-śiraḥśekharaḥ pragraheṇa |

darpa-sphūrjan mahokṣa-dvaya-samara-kalā-baddha-dīrghānubandhaḥ

krīḍā-gopāla-mūrtir muraripur avatād ātta-gorakṣa-līlaḥ ||288||

yogeśvarasya | (Pv 152)

yāte dvāravatī-puraṁ muraripau tad-vastra-saṁvyānayā

kālindī-taṭa-kuñja-vañjula-latām ālāmbya sotkaṇṭhayā |

udgītaṁ guru-bāṣpa-gadgada-galat-tārasvaraṁ rādhayā

yenāntarjalacāribhir jalacarair apy utkam utkūjitam ||289||

kasyacit | (Dhv, Vak 2.59; etc.; Pv 373 aparājitasya, UN 14.188)

yāni tac-caritāmṛtāni rasanā-lehyāni dhanyātmanāṁ

ye vā śaiśava-cāpalya-vyatikarā rādhāvarodhonmukhāḥ |

yā vā bhāvita-veṇu-gīta-gatayo līlā-mukhāmbhoruhe

dhārāvāhikayā vahantu hṛdaye tāny eva tāny eva me ||290||

kasyacit | (KKA 1.106)

### 59. kṛṣṇa-bhujaḥ

bhrāmyad-bhāsvara-mandarādri-śikhara-vyāghaṭṭanād visphurat

keyūrāḥ puruhūta-kuñjara-kara-prāg-bhāra-saṁvardhinaḥ |

daityendra-pramadā-kapola-vilasat-patrāṅkura-cchedino

dor-daṇḍāḥ kalil-kāla-kalmaṣa-muṣaḥ kaṁsa-dviṣo pātu vaḥ ||291||

kasyacit | (Pv 386)

lakṣmyāḥ keśa-prasava-rajasāṁ bindubhiḥ sāndrapātair

udvarṇa-śrīr ghana-nidhuvana-klānti-nidrāntareṣu |

dor-daṇḍo’sau jayati jayinaḥ śārṅgiṇo mandarādri-

grāva-śreṇikaṣamasṛṇa-kṣuṇṇukeyūra-patraḥ ||292||

bhagīrathasya | (Srk 142)

ye govardhana-mūla-kardama-rasa-vyādaṣṭa-barha-cchadā

ye vṛndāvana-kukṣiṣu vraja-vadhū-līlopadhānāni ca |

ye cābhyaṅga-sugandhayaḥ kuvalayāpīḍasya dānāmbhasā

te vo maṅgalam ādiśantu satataṁ kaṁsa-dviṣo bāhavaḥ ||293||

śubhāṅkasya | (Pv 4)

jaya-śrī-vinyastair mahita iva mandāra-kusumaiḥ

svayaṁ sindūreṇa dvipa-raṇa-mudā mudrita iva |

bhujāpīḍa-krīḍā-hata-kuvalayāpīḍa-kariṇaḥ

prakīrṇāsṛg-bindur jayati bhuja-daṇḍo murajitaḥ ||294||

jayadevasya | (Gg 11.35)

pāntu vo jalada-śyāmāḥ

śārṅga-jyāghāta-karkaśāḥ |

trailokya-nagara-stambhāś

catvāro hari-bāhavaḥ ||295||

śrī-vyāsa-pādānām | (Spd 113)

### 60. govardhanoddhāraḥ

satrāsarti yaśodayā priya-guṇa-prītekṣaṇaṁ rādhayā

lagnair vallava-sūnubhiḥ sarabhasaṁ sambhāvitātmorjitaiḥ |

bhītānandita-vismitena viṣamaṁ nandena cālokitaḥ

pāyād vaḥ kara-padma-susthita-mahā-śailaḥ salīlo hariḥ ||296||

sollokasya | (Srk 140 sonnokasya; Pv 264 sohnokasya)

ekenaiva cirāya kṛṣṇa bhavatā govardhano’yaṁ dhṛtaḥ

śrānto’si kṣaṇam āssva sāmpratam amī sarve vayaṁ dadhmahe |

ity ullāsita-doṣṇi gopa-nivahe kiñcid bhujākuñcana-

nyañcac-chaila-bharārdite viruvati smero hariḥ pātu vaḥ ||297||

śaraṇasya | (Pv 265)

snehād aṁsataṭe’valambya caraṇāv āropya tat-pādayor

dūrād astamahīdharasya tanutām āśaṅkya doṣṇo hareḥ |

śailoddhāra-sahāyatāṁ jigamiṣor aprāpta-govardhanā

rādhāyāḥ suciraṁ jayanti gagane bandhyāḥ kara-bhrāntayaḥ ||298||

śatānandasya ||

dūraṁ dṛṣṭi-pathāt tirobhava harer govardhanaṁ vibhratas

tvayy āsakta-dṛśaḥ kṛśodari kara-srasto’sya mā bhūd ayam |

gopīnām iti jalpitaṁ kalayato rādhā-nirodhāśrayaṁ

śvāsāḥ śaila-bhara-śrama-bhrama-karāḥ kaṁsa-dviṣaḥ pāntu vaḥ ||299||

śubhāṅkasya | (Pv 267)

mugdhe nātha kim āttha tanvi śikhari-prāgbhāra-bhugno bhujaḥ

sāhāyyaṁ priya kiṁ bhajāmi subhage dor-vallim āyāsaya |

ity ullāsita-bāhu-mūla-vicalac-celāñcala-vyaktayo

rādhāyāḥ kucayor jayanti calitāḥ kaṁsadviṣo dṛṣṭayaḥ ||300||

śaṅkarasya |

### 61. utkaṇṭhā

ratna-cchāyā-cchurita-jaladhau mandire dvārakāyā

rukmiṇyāpi prabala-pulakodbhedam āliṅgitasya |

viśvaṁ pāyān masṛṇa-yamunā-tīra-vānīra-kuñje

rādhā-kelī-parimala-bhara-dhyāna-mūrcchā murāreḥ ||301||

umāpati-dharasya | (Pv 371, UN 14.184; Jīva and VCT to BRS 2.4.178)

kalindīm anukūla-komala-rayām indīvara-śyāmalāḥ

śailopāntabhuvaḥ kadamba-kusumair āmodinaḥ kandarāt |

rādhāṁ ca prathamābhisāra-madhurāṁ jātānutāpaḥ smarann

astu dvāravatī-patis tribhuvanāmodāya dāmodaraḥ ||302||

śaraṇasya | (Pv 369)

kāmaṁ kāmayate na keli-nalinīṁ nāmodate kaumudī-

nisyandair na samīhate mṛga-dṛśām ālāpa-līlām api |

sīdann eṣa niśāsu niḥsaha-tanur bhogābhilāṣālasair

aṅgais tāmyati cetasi vrajavadhūm ādhāya mugdho hariḥ ||303||

tasyaiva | (Pv 370)

pratyagrojjhita-gokulasya śayanād utsvapna-mūḍhasya māṁ

mā gotra-skhalitād upaitu ca divā rādheti bhīror ati |

rātrāv asvapato divā ca vijane lakṣmīti cābhyasyato

rādhāṁ saṁsmarataḥ śriyaṁ ramayataḥ khedo hareḥ pātu vaḥ ||304||

kasyacit | (Skv 448)

talpīkṛtasya bhujagādhipateḥ phaṇāyāṁ

ratneṣu saṁvalita-bimbatasyācalāyāḥ |

kṛṣṇāvatāra-kṛta-gopa-vadhū-sahasra-

saṅga-smṛtir jayati sotkalikasya viṣṇoḥ ||305||

kasyacit |

### 62. gopī-sandeśaḥ

te govardhana-kandarāḥ sa yamunā-kacchaḥ sa ceṣṭāraso

bhāṇḍīraḥ sa vamaspatiḥ sahacarās te tac ca goṣṭhāṅganam |

kiṁ dvāravatī-bhujaṅga hṛdayaṁ nāyāti doṣair apīty

avyād vo hṛdi duḥsahaṁ vraja-vadhū-sandeśa-śalyaṁ hareḥ ||306||

nīlasya | (Pv 375)

pāntha dvāravatīṁ prayāsi yadi he tad devakīnandano

vaktavyaḥ smara-mohamantra-vivaśo gopyo’pi nāmojjhitāḥ |

etāḥ keli-kadamba-dhūli-paṭalair āloka-śūnyā diśaḥ

kālindī-taṭa-bhūmayo bhavato nāyānti cittāspadam ||307||

govardhanācāryasya | (Pv 374; Śṛṅgāra-prakāśa, check Srk)

upanaya masiṁ patraṁ cedaṁ likhāmi kim atra vā

tvam iti vinaya-bhraṁśo yūyaṁ tviti praṇaya-kṣatiḥ |

suhṛd iti mṛṣā nāthety ūnaṁ nṛpeti taṭasthatā

katham iti tataḥ sandeṣṭavyo mayā yadu-nandanaḥ ||308||

puṁsokasya ||

kālindyāḥ pulinaṁ pradoṣa-maruto ramyāḥ śaśaṅkāṁśavaḥ

santāpaṁ na harantu nāma nitarāṁ kurvanti kasmāt punaḥ |

sandiṣṭaṁ vraja-yoṣitām iti hareḥ saṁśṛṇvato’ntaḥpure

niḥśvāsāḥ prasṛtā jayanti ramaṇī-saubhāgya-garva-cchidaḥ ||309||

pañcatantra-kṛtaḥ | (Pv 376, UN 15.164)

mathurā-pathika murārer

upageyaṁ dvāri vallavī-vacanam |

punar api yamunā-salile

kāliya-garalānalo jvalati ||310||

vīrasarasvatyāḥ | (Pv 368; UN 10.98)

### 63. sāmānya-hariḥ

seyaṁ dyos tad idaṁ śaśāṅka-dina-kṛc-cihnaṁ nabhaḥ sā kṣitis

tat-pātāla-talaṁ ta eva girayas te’mbhodharās tā diśaḥ |

itthaṁ nābhi-vinirgatena sa-śiraḥ-kampādbhutaṁ vedhasā

yasyāntaś ca bahiś ca dṛṣṭam akhilaṁ trailokyam avyāt sa vaḥ ||311||

vākpati-rājasya | (Srk. 137)

lakṣmīṁ yat paricāriketi nayanaṁ yasyeti yāsāṁ patiṁ

yat-pādārdha-bhaveti nāka-saritaṁ yenoddhṛteti śrutim |  
īśaṁ yat tanubhāga-bhāg iti janaḥ śuśrūṣate sādaraṁ

bhūyād viśva-namasyamāna-mahimā bhūtyai sa vaḥ keśavaḥ ||312||

samanta-bhadrasya |

saṁsārārti-pariśramādhva-viṭapī kṣīrodavāpī-payaḥ

krīḍā-nāṭaka-nāyako vijayate sat-karma-bījāṅkuraḥ |

daitya-strī-stana-pāli-pāṇija-pada-vyālopi-śilpīt tarī

devaḥ śrī-vadanendu-bimba-laḍaha-jyotsnā-cakoro hariḥ ||313||

bhānīḥ ||

bījaṁ brahmaiva devo madhujala-nidhayaḥ karṇikā svarṇa-śailaḥ

kando nāgādhirājo viyad api vipulaḥ patrakośāvakāśaḥ |

dvīpāḥ patrāṇi meghā madhupakulam abhūt tārakā-garbha-dhūlir

yasyaitan-nābhi-padmaṁ bhuvanam iti sa vaḥ śarma devo dadhātu ||314||

halāyudhasya | (Srk 146)

yaṁ lakṣmīr upajīvati sma bhajate yaṁ bhāratī sambhramā-

detasmai kim u kīyatāṁ katham asāv asmādṛśaiḥ stūyatām |

sevyo vā katham eṣa yasya śirasā dhatte padārghyaṁ śiva-

stasmāt kṛtyam ajānato mama mano-vṛtteḥ pramāṇaṁ hariḥ ||315||

tila-candrasya |

### 64. hari-bhaktiḥ

baddhenāñjalinā natena śirasā gātraiḥ sa-romodgamaiḥ

kaṇṭhena svara-gadgadena nayanenodgīrṇa-bāṣpāmbunā |

nityaṁ tvac-caraṇāravinda-yugala-dhyānāmṛtāsvādinām

asmākaṁ sarasīruhākṣa satataṁ sampadyatāṁ jīvitam ||316||

śrī-kulaśekharasya | (Mukunda-mālā 25)

nāsthā dharme na vasu-nicaye naiva kāmopabhoge

yad bhāvyaṁ tad bhavatu bhagavan pūrva-karmānurūpaṁ |

etat prārthyaṁ mama bahu mataṁ janma-janmāntare’pi

tvat-pādāmbhoruha-yuga-gatā niścalā bhaktir astu ||317||

tasyaiva | (Mukunda-mālā 7)

maj-janmanaḥ phalaṁ idaṁ madhu-kaitabhāre

mat-prārthanīya-mad-anugraha eṣa eva |

tvad-bhṛtya-bhṛtya-paricāraka-bhṛtya-bhṛtya-

bhṛtyasya bhṛtya iti māṁ smara loka-nātha ||318||

tasyaiva | (Mukunda-mālā 32)

nāhaṁ vande tava caraṇayor dvandvam advandva-hetoḥ

kumbhīpākaṁ gurum api hare nārakaṁ nāpanetuṁ |

ramyā-rāmā-mṛdu-tanu-latā nandane nāpi rantuṁ

bhāve bhāve hṛdaya-bhavane bhāvayeyaṁ bhavantaṁ ||319||

tasyaiva | (Mukunda-mālā 6)

mukunda mūrdhnā praṇipatya yāce

bhavantaṁ ekāntaṁ iyantam arthaṁ |

avismṛtis tvac-caraṇāravinde

bhave bhave me’stu bhavat-prasādāt ||320||

tasyaiva | (Mukunda-mālā 4)

### 65. samudra-mathane hariḥ

śreyo’syāś ciram astu mandara-girer māghāni pāśrvair iya-

māvaṣṭambhi mahormibhiḥ phaṇipater māle’pi lālā-viṣaiḥ |

ity ākūta-juṣaḥ śriyaṁ jala-nidher ardhotthitāṁ paśyato

vācontaḥ-sphuritā bahir vikṛtibhir vyaktā hareḥ pātu vaḥ ||321||

vākpati-rājasya | (Srk 115)

pāṇḍu-lakṣmī-kucābhoge nartitā hariṇā dṛśaḥ |

autsukyād iva tenādau nihitā varaṇa-srajaḥ ||322||

śrīmat-keśava-sena-devasya |

pātu trilokīṁ harir amburāśau

pramathyamāne kamalāṁ vilokya |

ajñāta-hasta-cyuta-bhogi-netraḥ

kurvan vṛthā bāhu-gatāgatāni ||323||

tribhuvana-sarasvatyāḥ |

grāvṇā nāsi gireḥ kṣatā na payasāpy ārtāsi na mlāpitā

niḥśvāsaiḥ phaṇino’si na tva-anugā nāyāsitā kāpi na |

svaṁ veśma pratigacchator ito muhuḥ śrī-śārṅgiṇoḥ saspṛhaṁ

sā parśnottara-yugma-paṁktir ubhayor atyāyatā pātu vaḥ ||324||

kasyacit | (Sk 1.96)

pāthodheḥ parmathyamāna-salilād ardhotthitāyāḥ śriyaḥ

sānandollasita-bhuvaḥ kuṭilayā dṛṣṭyaiva pītānanaḥ |

ajñāta-svakara-dvayī-vigalita-vyālola-manthoragaḥ

śūnye bāhu-gatāgatāni racayan nārāyaṇaḥ pātu vaḥ ||325||

sāgarasya |

### 66. samudrotthita-lakṣmīḥ

sampūrṇaḥ punar abhyudeti kiraṇair indus tato dantinaḥ

kumbha-dvandvam idaṁ punaḥ surataror agrollasan-mañjarī |

itthaṁ yad-vadana-stana-dvaya-valad-romāvalīṣu bhramaḥ

kṣīrābdher mathane bhavad-diviṣadāṁ alakṣmīr asāv astu vaḥ ||326||

kasyacit | (Srk 126)

sānandaṁ tridaśaiḥ savismayam aviśvastaiḥ sura-dveṣibhiḥ

sāścaryaṁ sura-sundarī-parijanaiḥ serṣyaṁ ca rambhādibhiḥ |

sākūtaṁ ca sakautukaṁ ca sa-mano-hlādaṁ ca kaṁsa-dviṣā

dṛṣṭā dugdha-mahodadhi-pramathane lakṣmīḥ śivāyāstu vaḥ ||327||

śaṅkara-sevasya |

jayati mahodadhi-mathane muraripu-parirambha-saṁbhṛtā lakṣmīḥ |

satvara-satrapa-sarabhasa-sapulaka-sotkampa-sasvedā ||328||

kasyacit |

manthānollāsa-līlācala-cikura-milat-kuṇḍalāṁ karṇa-pāliṁ

mithyaivonmocayantyāḥ kṛta-kapaṭa-parāvṛttayas te kaṭākṣāḥ |

lakṣmyāḥ pāyāsurantaḥ smara-bhara-vikasat-smera-gaṇḍa-sthalāyā

lajjā-lolaṁ valanto madhuripu-vadanāmbhoja-bhṛṅgāś ciraṁ vaḥ ||329||

bhojadevasya |

śriyaḥ kṣīrāmbhodher nija-vinaya-namreṇa vapuṣā

śanair uttiṣṭhantyāḥ pavana-calitendīvara-dṛśaḥ |

kaṭākṣo mandākṣa-stimita-lulita-bhrūr harim anu

prakīrṇaḥ kālindī-laghu-lahari-vṛttir vijayate ||330||

kasyacit |

### 67. lakṣmī-svayaṁvaraḥ

sodvegaṁ kari-kṛtti-vāsasi bhavad-vrīḍānvitaṁ brahmaṇi

trailokyaika-guāv anādara-valattāraṁ śacī-bhartari |

trāsāmīlita-pakṣma bhāsvati lasat-prema-prasannaṁ harau

kṣīrodotthitayā śriyā vinihitaṁ cakṣṇḍḥ śivāyāstu vaḥ ||331||

samudra-mathana-vyagra-sura-sandoha-nispṛhāḥ |

lagnāḥ kṛṣṇasya vaktrendau pāntu no dṛṣṭayaḥ ||332||

umāpati-dharasya |

sotsāhaṁ dadhati svayaṁvara-mahā-raṅge mithaḥ spardhayā

nepathya-pratipanna-citta-kalanāścaryaṁ surāṇāṁ gaṇe |

udyāntyā makarālayāt kamalayā saṁbhāvitaḥ kena-

cid dṛk-pātena virūḍha-gūḍha-hasitānando hariḥ pātu vaḥ ||333||

mahādevasya |

ākhyāte hasitaṁ pitāmaha iti trastaṁ kapālīti ca

vyāvṛttaṁ gurur ity asau dahana ity āviṣkṛtā bhīrutā |

paulomī-patir ity asūyitam atha vrīḍāvanamraṁ śriyā

pāyād vaḥ puruṣottamo’yam iti ca nyastaḥ sa puṣpāñjaliḥ ||334||

kṣemeśvarasya |

mugdhe muñca viṣādam atra balabhit kampo gurus tyajyatāṁ

sad-bhāvaṁ bhaja puṇḍarīka-nayane mānyān imān mānaya |

lakṣmīṁ śikṣayataḥ svayaṁvara-vidhau dhanvantarer vākchalād

ity anya-pratiṣedham ātmani vidhiṁ śṛṇvan hariḥ pātu vaḥ ||335||

puṇḍarīkasya | (Sbhv 84 dākṣiṇātyasya kasyāpi, Pv 384 kasyacit)

### 68. lakṣmī-śṛṅgāraḥ

śāntaṁ śete na śeṣaḥ sthagayati timiraṁ kaustubhīr nāpi bhāsaḥ

sāma brahmāpi gītvā mukulita-nayano nidrayā dhyāyatīva |

lakṣmyā karṇe gaditvā mṛdukam iti harer vrīḍayā hāri hāsyaṁ

hasto hastena nīvī-vasana-vighaṭanād vārito vaḥ punātu ||336||

kasyacit |

tiryaktvād abudhaḥ phaṇī-maṇi-rco’py asyopadhānīkṛtair

mandāraiḥ sthagitāṁśavaḥ stana-ghana-svedāspadaṁ kaustubhaḥ |

nābhī-padma-rajo’ndha eva satataṁ vedhā mudhā lajjase

lakṣmīm ity avabodhayan nidhuvanārambhe hariḥ pātu vaḥ ||337||

gaṇapateḥ |

mithyā-kaṇḍūti-sācīkṛta-gala-saraṇir yeṣu jāto garutmān

ye nidrāṁ nāṭayadbhiḥ śayana-phaṇi-phaṇair lakṣitā na śrutāś ca |

ye ca dhyānānubandha-cchala-mukula-dṛśā vedhasā naiva dṛṣṭās

te lakṣmīṁ narmayanto nidhuvana-vidhayaḥ pāntu vo mādhavasya ||338 ||

rājaśekharasya (Srk 132)

uttiṣṭhantyā ratānte bharam uragapatau pāṇinaikena kṛtvā

dhṛtvā cānyena vāso vigalita-kavarī-bhāram aṁśaṁ vahantyāḥ |

bhūyas tat-kāla-kānti-dviguṇita-surata-prītinā śauriṇā vaḥ

śayyām ālambya nītaṁ vapur alasa-lasad-bāhu lakṣmyāḥ punātu ||339 ||

vara-ruceḥ (Sk 2.33, V 165, Vs 1.3; Srk 125, Sv 79, Spd 135)

kaca-cibuka- kucāgre pāṇiṣu vyāpṛteṣu  
prathama-jaladhi-putrī-saṁgame’naṅga-dhāmni |

grathita-niviḍa-nīvī-bandha-nirmocanārthaṁ  
catur-adhika-karāśaḥ pātu vaś cakra-pāṇiḥ ||340||

dākṣiṇātyasya |

### 69. lakṣmīḥ

pravīra-haṭha-bhogyāpi

jayati śrīr mahāsatī |

kṛtsna-trailokya-vāsāpi

kṛṣṇoraḥ-sthala-śāyinī ||341||

rājaśekharasya |

vidvān akṣara-naṣṭ-dhīr iti śurcir dharma-dhvajīti sthira-

stabdhaḥ kruddha iti grahīti sudṛḍhaḥ kṣantā laghīyān iti |

māyāvīti ca nīti-śāstra-kuśalo yām antareṇeśvarair

gaṇyante guṇino’pi dūṣaṇa-padaṁ tasyai namas te śriye ||342||

solukasya |

viṣṇu-vakṣo-gṛhe lakṣmīr

asti kaustubha-dīpike |

punātu nivasantī vo

dṛḍha-doḥ-stambha-toraṇe ||343||

rājaśekharasya |

jayati śrī-mukhaṁ kāntaṁ

kaustubha-pratibimbitam |

candramā manaso jāta

iti yad gāyati śrutiḥ ||344||

ācārya-gopīkasya |

vṛtte sāṅga-vivāha-maṅgala-vidhau labdhāpi daitya-druhaḥ

sauhārdaṁ vimanāḥ punātu bhavato lakṣmīḥ smarantī pituḥ |

yām āśvāsayatīva sodaratayā pratyagra-bimba-graha-

vyājād aṅga-gatām anaṅkuśa-nija-sneho muhuḥ kaustubhaḥ ||345||

śaraṇa-devasya |

### 70. lakṣmy-upālambhaḥ

kopas teja iti grahaḥ sthitir iti krīḍeti duśceṣṭatā

māyā ca vyavahāra-kauśalam iti svacchatvam ity ajñatā |

daurjanyaṁ sphuṭavāditeti dhaninām agre budhair yad-vaśād

doṣo’pi vyapadiśyate guṇatayā tasyai namo’stu śriye ||346||

śālūkasya |

ratnākaras tava pitā sthitir ambujeṣu

bhrātā tuṣāra-kiraṇaḥ patir ādidevaḥ |

kenāpareṇa kamale bata śikṣitāsi

sāraṅga-śṛṅga-kuṭilāni viceṣṭitāni ||347||

kasyacit | (Srk 1516)

kasmaicit kapaṭāya kaiṭabharipūraḥpīṭhadīrghālayāṁ

devi tvāmabhivādya kupyasi na cet tat kiṁcidācakṣmahe |

yat te mandiramambujanma kimidaṁ vidyāgṛhaṁ yacca te

nīcānnīcataropasarpaṇamapāmetat kimācāryakam ||348||

murāreḥ | (Ar 7.43)

asmān mā bhaja kāla-kūṭa-bhagini svapne’pi padmālaye

vyādhībhūya kadarthayanti bahuśo mātar vikārā ime |

yac cakṣur na nirīkṣateccha-viṣayaṁ naivaṁ śṛṇoti śrutiḥ

prāṇā eva varaṁ prayānti na punarniryānti vāco bahiḥ ||349||

bhava-grāmīṇa-vāthokasya |

lakṣmi nīcānuraktāsi

punar abdhivilaṁ viśa |

kva mandara kva te devāḥ

kas tvām uttolayiṣyati ||350||

kasyacit |

### 71. sarasvatī

vīṇā-kvāṇa-layollāsi-

lolad-aṅguli-pallavaḥ |

bhāratyāḥ pātu bhūtāni

pāṇir lasita-kaṅkaṇaḥ ||351||

kaṅkaṇasya |

ādityād api nitya-dīptam amṛta-prasyandi candrād api

trailokyābharaṇaṁ maṇer api tamaḥ-kāṣaṁ hutāśād api |

viśvāloki vilocanād api para-brahma-svarūpād api

svāntānandanam astu dhāma jagatas toṣāya sārasvatam ||352||

baladevasya |

nigūḍhaṁ kutrāpi kvacid api bahir vyakta-madhuraṁ

sarasvatyāḥ srotaḥ parimala-gabhīraṁ vijayate |

atisvāduny antaḥ-pihita-rasa-ramye yad upari

plavante bhūyāṁsaḥ katicid api majjanti nipuṇāḥ ||353||

kvacid iva ravir jāḍya-cchedi kvacit pracurācira-

dyutir iva camatkāri kvāpi kṣapākaravan mṛdu |

śikhivad anṛju kvāpi kvāpi pradīpavad ujjvalaṁ

vijayi kim api jyotiḥ sārasvataṁ tad upāsmahe ||354||

apidevasya |

yasyāḥ prasāda-paramāṇu-rasāyanena

kalpāntare sukavi-kīrti-śarīram asti |

yā kāmadhenur iva kāma-śatāni dugdhā

devī prayacchati namāmi sarasvatīṁ tām ||355||

puruṣottama-devasya |

### 72. praśasta-candraḥ

śṛṅgāre sūtradhāraḥ kusuma-śara-muner āśrama-brahmacārī

nārīṇām ādidevas tribhuvana-mahito rāga-yajñe purodhāḥ |

jyotsnāsatraṁ dadhānaḥ pura-mathana-jaṭājūṭa-koṭīśayālur

devaḥ kṣīroda-janmā jayati kumudinī-kāmukaḥ śveta-bhānuḥ ||356||

vasukalpasya | (Srk 897)

kāmāyuṣṭomayajvā puramathana-jaṭā-cakra-kaumāra-bhaktiḥ

prāṇāyāmopadeṣṭā sarasiruha-vane śarvarī-sārvabhaumaḥ |

devo jāgarti bhānor bhuvana-bhara-bhṛtaḥ skandha-viśrāma-bandhuḥ

śṛṅgārādvaita-vādī śamita-kumudinī mauna-mudro mṛgāṅkaḥ ||357||

murāreḥ | (Ar. 7.62)

kandarpasya jagat-trayīvijayinaḥ sāmrājya-dīkṣā-guruḥ

kāntā-māna-śiloñcha-vṛttir akhila-dhvāntābhicāre kṛtī |

devas tryambaka-mauli-maṇḍana-sarit-tīra-sthalī-tāpasaḥ

śṛṅgārādhvaradīkṣito vijayate rājā dvijānāmayam ||358||

viśveśvarasya |

vyomāmbho-nidhi-puṇḍarīkam amṛta-prādhāra-dhārāgṛhaṁ

śṛṅgāra-druma-puṣpam īśvara-śikhālaṅkāra-muktā-maṇiḥ |

kākākāratamobhibhūta-kumuda-grāmāya mṛtyuñjayo

jīyān manmatha-rāṣṭrapoṣṭhika-mahā-śānti-dvijaś candramāḥ ||359||

umāpati-dharasya |

līlā-sadma-pradīpas tripura-vijayinaḥ svarṇadī-keli-haṁsaḥ

kandarpollāsa sabījaṁ ratirasa-kalaha-kleśa-viccheda-cakram |

kahlārādvaita-bandhus timira-jalanidher ucchikho bāḍavāgnir

lakṣmyāḥ krīḍāravindaṁ jayati bhuja-bhuvāṁ vaṁśakandaḥ ||360||

śrīmat-keśava-senasya |

### 73. candra-kalā

śyāmāyāḥ karaja-kṣataṁ ratipater jaitraṁ dhanur bandhakī-

hṛt-kambuka-kacaś cakora-khuralī sauhṛdya-bījāṅkuraḥ |

cora-grāma-gajāṅkuśaḥ parilasan-mandākinī-rohito

dhvāntāmbhas-taraṇaikanaur udayate bālaḥ sudhā-dīdhitiḥ ||361||

umāpateḥ |

lekhām anaṅga-puratoraṇa-kānti-bhājam

indor vilokaya tanūdari nūtanasya |

deśāntara-praṇayinor api yatra yūnor

nūnaṁ mithaḥ sakhi milanti vilokitāni ||362||

vasukalpasya | (Srk 903, rājaśekharasya)

vigāḍha-doṣaṁ timiraṁ nirasyatā

krameṇa biddhvāgra-kalāśalākayā |

cikitsakeneva vilokana-kṣamaṁ

punar nabhaś cakṣur ivendunā kṛtam ||363||

gaṇapateḥ |

prasarat-timira-sarit-tarir asatī-hṛd-dāru-dāruṇa-krakacaḥ |

smara-gṛha-kavāṭa-vighaṭana-rājata-kuñjī-kalā śaśinaḥ ||364||

sehnokasya |

caitanyaṁ nabhasaś cakora-ramaṇī-karpūra-pālī sudhā-

niryāsa-drava-dohadasya kumuda-stomasya sandhukṣaṇam |

dhvāntottuṅga-mataṅga-vāraṇa-sṛṇiḥ śṛṅgāra-bījāṅkuraḥ

paśyodañcati sa-spṛhaṁ praṇayini prāleya-bhānoḥ kalā ||365||

indra-jyotiṣaḥ |

### 74. candra-bimbaḥ

analasa-javā-puṣpotpīḍa-cchavi prathamaṁ tataḥ

samadaya-vanī-gaṇḍa-cchāyaṁ punar madhu-piṅgalam |

tad anu ca nava-svarṇāmbhoja-prabhaṁ śaśinas tata-

staruṇi tagarākāraṁ bimbaṁ vibhāti nabhas-tale ||366||

kasyacit | (Srk 943)

uddarpa-hūṇa-taruṇī-ramaṇopamarda-

bhugnonnata-stana-niveśa-nibhaṁ himāṁśoḥ |

bimbaṁ kaṭhora-visakāṇḍa-kaḍāra-gaurai-

rviṣṇoḥ padaṁ prathamam agrakarair vyanakti ||367||

aparājita-rakṣitasya | (Srk 924)

sphuṭa-kokanadāruṇaṁ purastād

atha jāmbūnada-patra-piñjarābham |

krama-laṅghita-mugdha-bhāvam indoḥ

sphaṭika-ccheda-nibhaṁ vibhāti bimbam ||368||

bhagīrathasya | (Srk 941)

kara-mūla-baddha-pannaga-viṣāgni-dhūma-hata-madhyam |

aiśānam iva kapālaṁ sphuṭa-lakṣma sphurati śaśibimbam ||369||

kasyacit | (Srk 950, Jh 7.17)

madhyeyāmini pārvaṇāmṛta-rucer bimbaṁ sphurac-candrikā

tat-prāntaṁ parito visāri-kiraṇa-śreṇī śalākāvali |

tārā-granthi-visaṁṣṭhulaṁ sthalam iva jyotsnāsphurad-vāsasā

saṁvītaṁ sukham adhyaśeta jagatī suvyaktam ālokyate ||370||

aṁśudharasya |

### 75. prauḍha-candraḥ

etat-tarkaya kairava-klama-hare śṛṅgāra-dīkṣā-gurau

dikkāntāmukure cakora-suhṛdi prauḍhe tuṣāra-tviṣi |

karpūraiḥ kim apūri kiṁ malayajair ālepi kiṁ pāradair

akṣāli sphaṭikopalaiḥ kim aghaṭi dyāv-āpṛthivyor vapuḥ ||371||

vasukalpasya | (Spd 3639, Srk 900)

janānandaś candro bhavatu na kathaṁ nāma sukṛtī

prayātovasthābhis tisṛbhir api yaḥ koṭim iyatīm |

bhruvor līlāṁ bālaḥ śiryam alika-paṭṭasya taruṇo

mukhendoḥ sarvasvaṁ harati hariṇākṣyāḥ pariṇataḥ ||374||

murāreḥ | (Srk 425, Smv 53.33)

niryāsaiḥ kara-patra-pīḍana-vaśān niryadbhir indūpalān

māna-granthibhir aśrameṇa kaṭhinais truṭyadbhir eṇīdṛśām |

devo’yaṁ paripaṣṭa-cakra-hṛdayād utsarpibhiḥ pāvakair

vyaktāhaṁkṛtir abhyudeti tamasāṁ mārāṅka-mallaḥ śaśī ||375||

### 76. sa-kiraṇa-candraḥ

adyāpi stana-śaila-durga-viṣame kiṁ māninīnāṁ hṛdi

sthātuṁ vāñchati māna eṣa jhagiti krodhād ivālohitaḥ |

udyad-dūratara-prasārita-karaḥ karṣaty asau tat-kṣaṇāt

phullat-kairava-kośa-niḥsara-dali-śreṇī-kṛpāṇaṁ śaśī ||376||

vasukalpasya | (Mn 2.41, Srk 921, Spd 3636, Sd under 7.4, Kp 237)

sadyaḥ kuṅkuma-paṅka-picchilam iva vyomāṅgaṇaṁ kalpayan

paśyairāvata-kānta-danta-musala-cchedopameyākṛtiḥ |

udgacchaty ayam accha-mauktika-maṇi-prālamba-lambaiḥ karair

mugdhānāṁ smara-lekha-vācana-kalā-keli-pradīpaḥ śaśī ||377||

rājaśekharasya | (Srk 908)

salīlaṁ limpadbhir dhavala-dhavalair ambara-talaṁ

karaughaiḥ kahlāra-prasava-nava-karma-sthapatibhiḥ |

cakora-stomānām amṛta-ghṛta-kulyām upanayann

ayaṁ devaḥ prācīm avatarati tārā-praivṛḍhaḥ ||378||

hareḥ |

go-rocanārucaka-bhaṅga-piśaṅgtāṅgas

tārāpatir masṛṇam ākramate krameṇa |

gobhir navīna-bisa-tantu-vitāna-gaurair

āḍhyambhaviṣṇur ayam ambaram āvṛṇoti ||379||

kasyacit | (Srk 945)

rasātala-sthāna-visāriṇīṁ haran

prabhāṁ mṛṇālīm iva dhauta-kardamām |

samutpapātārdra-tanūruhaḥ śanair

udanvato haṁsa iva kṣapākaraḥ ||380||

bhṛṅga-svāminaḥ |

### 77. candra-raśmiḥ

ye pūrvaṁ yava-śūka-sūci-suhṛdo ye ketakāgra-cchada-

cchāyā-dhāma-bhṛto mṛṇāla-latikā lāvaṇya-bhājaś ca ye |

ye dhārāmbu-viḍambinaḥ kṣaṇam atho ye tāra-hāra-śriyas

te’mī sphāṭika-daṇḍa-ḍambara-ruco jātāḥ sudhāṁśoḥ karāḥ ||381||

rājaśekharasya | (Vsb 3.10, Srk 953)

kapāle mārjāraḥ paya iti karān leḍhi śaśinaḥ

taru-cchidra-protān bisam iti karī saṁkalayati |

ratānte talpa-sthān harati vanitāpy aṁśukam iti

prabhā-mattaś candro jagad idam aho vihvalayati ||382||

tasyaiva | (Kp 546, Sv. 1994, Sk 3.114, Srk 905)

nidrānanda-karīr nitānta-dhavalā āmodinīr apy amūḥ

pīyūṣaṁ madhu varṣatīr api tamo-bhṛṅgān nirākurvatīḥ |

ākāśa-druma-mañjarīr iva vidhor bhāsaḥ kakup-kāminī-

līlottaṁsa-rucaḥ karoti niyataṁ bāṇān prasūnāyudhaḥ ||383||

surabheḥ |

etair jahnu-sutā-jalair ayamunā-bhinnair alagnāñjanair

nārīṇāṁ nayanair akardama-lavāliptair mṛṇālāṅkuraiḥ |

hārair asphurad-indra-nīla-taralaiḥ kundair alīnālibhir

velladbhir bhuvanaṁ vibhūṣitam idaṁ śīta-dyuter aṁśubhiḥ ||384||

tasyaiva |

hāra-śrī-suhṛdo rathāṅga-ramaṇī-saṁnyāsa-puṇyāpagā

vandībhūta-madhuvratābja-kalikākārā-kavāṭārgalāḥ |

unmīlanti cakora-daivata-sudhā-pūrṇāhutīnāṁ sruvo

vyomāntaḥ-parimāṇa-sūtra-saralās tās tā himāṁśoḥ kalāḥ ||385||

abhinandasya |

### 78. jyotsnā

śītāṁśuḥ śaśikānta-nirmala-śilā tasyāṁ prasuptaḥ sukhaṁ

jagdhvā dhvānta-tṛṇāṅkurān mṛga-śiśuḥ khaṇḍendra-nīla-tviṣaḥ |

nidrā-mudrita-locanālasatayā romantha-phena-cchaṭāṁ

rodaḥ-kandara-pūraṇāya tanute jyotsnā-cchalenāmunā ||386||

kāpālikasya |

saṁpraty ākramate purandara-purīkāsāra-kahlāriṇī-

koṣoddhāṭana-kuñjikāḥ prakaṭayann ārambhataḥ kaumudīḥ |

paurastyādri-taṭī-kuṭumbi mṛgayu-vyāpāritāstra-vyadha-

vyaṅga-kroḍa-kuraṅga-saṅgalad-asṛk-saṁsarga-śoṇaḥ śaśī ||387||

apidevasya |

karpūra-dravaśīkarotkara-mahā-nīhāra-magnām iva

pratyagrāmṛta-phena-paṅka-paṭalī-lepopadigdhām iva |

svacchaika-sphaṭikāśma-veśma-jaṭhara-kṣiptām iva kṣmām imāṁ

kurvan pārvaṇa-śarvarī-patir asāv uddāma vidyotate ||388||

parameśvarasya | (Srk 937)

sadyaḥ-pāṭita-ketakodara-dala-śreṇī-śriyaṁ bibhratī

yeyaṁ mauktika-dāma-gumphana-vidhau yogya-cchaviḥ prāg abhūt |

unmeyākualaśībhir añjali-puṭair grāhyā mṛṇālāṅkuraiḥ

pātavyā ca śaśiny-amugdha-vibhave sā vartate candrikā ||389||

rājaśekharasya | (Spd 3638, Smv 72.15, Srk 952)

kṣīrodāmbhasi majjatīva divasa-vyāpāra-khinnaṁ jagat

tat kṣobhāj jala-budbudā iva bhavanty ālohitās tārakāḥ |

candraḥ kṣīram iva kṣaraty avirataṁ dhārā-sahasrotkarair

udgrīvais tṛṣitair ivādya kumudair jyotsnā-payaḥ pīyate ||390||

vikramāditya-caṇḍāla-vidyā-kāli-dāsānām | (Srk 927)

### 79. kalaṅkaḥ

mahā-nīla-śyāmaṁ naraka-ripu-vakṣo viyad idaṁ

tatāṁśu-śreṇīkas tuhina-kiraṇaḥ kaustubha-maṇiḥ |

kalaṅko’py etasya pramukha-nivasat-toyādhisutā-

stanāsaṅga-sphūrjan-mada-likhita-patra-pratikṛtiḥ ||391||

surabheḥ |

kirad-vārāṁ dhārā iva kiraṇa-dhārāḥ pratidiśaṁ

tuṣārāṁśor bimbaṁ maṇi-ghaṭita-dhārā-gṛham iva |

ihāyaṁ kastūrī-hariṇa-mada-paṅkāṅkita-tanuḥ

kalaṅka-vyājena prativasati kandarpa-nṛpatiḥ ||392||

pratinandasya |

śeṣasyāher vrajati tulanāṁ maṇḍalī-bhūta-mūrter

induḥ kunda-stavaka-viśadaḥ pārvaṇo’yaṁ yathaiva |

vyomābhodhau sajala-jalada-śyāma-rocis tathoccair

aṅkaḥ śaṅkām ayam api hares tatra suptasya dhatte ||393||

rājaśekharasya |

sphaṭikāla-vāla-lakṣmīṁ pravahati śaśi-bimbam ambarodyāne |

kiraṇa-jala-sikta-lāñchana-bāla-tamālaika-viṭapasya ||394||

tasyaiva | (Srk 928)

yathāyaṁ bhāty aṁśūn diśi diśi kiran kunda-viśadān

śaśāṅkaḥ kāśmīrī-kuca-kala-śaśa-lāvaṇya-ghaṭitaḥ |

tathāyaṁ kastūrī-masi-likhita-mudrā-mati-tulāṁ

navāmbhoda-ccheda-cchavir api samārohati mṛgaḥ ||395||

śarvasya | (Srk 939)

### 80. satamaś candraḥ

prathamam aruṇa-cchāyas tāvat tataḥ kanaka-prabhas

tad anu virahottāmyat-tanvī-kapola-tala-dyutiḥ |

prabhavati tato dhvānta-dhvaṁsa-kṣamaḥ kṣaṇadāmukhe

sarasa-bisinī-kanda-ccheda-cchavir mṛga-lāñchanaḥ ||396||

rājaśekharasya | (Kp 139, Sv 2004, Smv 72.4, Srk 926)

niḥsasāra kara-ghāta-vidīrṇa-

dhvānta-danti-rudhirāruṇa-mūrtiḥ |

keśarīva kaṭakād udayādrer

aṅka-līna-hariṇo hariṇāṅkaḥ ||397||

bhavabhūteḥ |

pratyagra-prasare tamisra-paṭale bimbaika-mātrodayā-

rambhe śīta-rucāvakīrṇa-kiraṇe ramyo’yam ekaḥ kṣaṇaḥ |

yasmin nīla-nicolakena pihitaṁ kṛtvā tad-ekāntataḥ

sindūrāruṇa-cakra-mudritam iva trailokyam ālokyate ||398||

kasyacit |

atha jagad avagāḍhaṁ vāsarāntāpacārāt

timira-paṭala-vṛddhāv apratīkāra-sattvam |

śaśi-bhiṣag-anupūrvaṁ śīta-hasto’bhiṣajyann

adhika-viśada-vaktraḥ svaira-bhāvaṁ cakāra ||399||

kasyacit |

ya eṣa pratyūṣe ravi-śavaram ālokya puarto

nabhaḥ-pārāvāraṁ nyaviśata bhayād indu-śapharaḥ |

sa sāyaṁ niḥśaṅkaṁ caṭulatara-tārārbhaka-śataiś

caran mandaṁ mandaṁ timira-jala-nīlīm udayate ||400||

vaidya-gadādharasya |

### 81. satāraś candraḥ

mṛgendrasyeva candrasya mayūkhair nakharair iva |

pāṭita-dhvānta-mātaṅga-muktābhā bhānti tārakāḥ ||401||

abhinandasya | (Srk 948)

tārā-stoka-tamisra-dhūma-paṭalī-vyāpāra-sandhyānana-

jvālālīḍha-nabhaḥ-kapāla-vicalal-lāja-śriyaṁ bibhrati |

kiṁ cāyaṁ rajanī-patiḥ pariṇata-prāg-bhāratāla-dravo-

nmiśraṁ cikkaṇa-piṇḍa-maṇḍa-kala-sal-lāvaṇyam ārohati ||402||

kasyacit |

udaya-giri-saudha-śikhare tārā-caya-citritāmbara-vitāne |

siṁhāsanam iva nihitaṁ candraḥ kandarpa-bhūpasya ||403||

kasyacit |

tārā-kora-karāji-bhāji gaganodyāne tamo-makṣikāḥ

sandhyā-pallava-pātinīḥ kavalayann ekāntatas tarkaya |

etasminn udayānta-parvata-taru-dvandvāntarāle tatai-

retair bhāti gabhasti-tantu-paṭalaiḥ śvetorṇa-nābhaḥ śaśī ||404||

hareḥ | (Srk 956)

ayam udaya-mahīdhra-dhātu-rāgai-

raruṇa-karāruṇitāmbarābhirāmaḥ |

vitarasi na dṛśau kṛśāṅgi tārā-

miva divi vanditum indur abhyupaiti ||405||

hari-dattasya |

### 82. kṣarad-amṛtaś candraḥ

śaśinam asūta prācī nṛtyati madano hasanti kakubho’pi |

kumuda-rajaḥ-paṭa-vāsaṁ vikirati gaganāṄgane pavanaḥ ||406||

dharma-kīrteḥ | (Srk 919)

tathā paurastyāyāṁ diśi kumuda-kedāra-kalikā-

kapāṭaghnīm induḥ kiraṇa-laharīm ullalayati |

samantād unmīlad-bahu-jala-bindu-vyatikarai-

ryathā puñjāyante prati-guṇa-kameṇāṅka-maṇayaḥ ||407||

murāreḥ | (Ar 2.78, Srk 915)

sa śrīkaṇṭha-kirīṭa-kuṭṭima-pariṣkāra-pradīpāṅkuro

devaḥ kairava-bandhur andha-tamasa-prāg-bhāra-kukṣimbhariḥ |

saṁskartā nija-kānta-mauktika-maṇi-śreṇībhir eṇīdṛśāṁ

gīrvāṇādhipateḥ sudhā-rasavatī paurogavaḥ prodagāt ||408||

tasyaiva | (Ar. 7.61)

āmodaṁ kumudākareṣu vipadaṁ padmeṣu kālānalaṁ

pañceṣor viśikheṣu sāndra-śiśira-kṣāraṁ śaśi-grāvasu |

mlāniṁ mānavatī-mukheṣu vinayaṁ cetaḥsu vāma-bhruvāṁ

vṛddhiṁ vārdhiṣu nikṣipann udayate devas tamī-kāmukaḥ ||409||

śaṅkara-devasya |

saurātapa-viraha-jvala-laṅghita-gātrīṁ kumudvatīṁ nibhṛtaḥ |

saṁraktaḥ paripaśyan vidhur ayam ayate prasādayitum ||410||

kasyacit |

### 83. bhāsaḥ

kahlāra-sparśa-garbhaiḥ śiśira-paricayāt kāntimadbhiḥ karāgrai-

ścandreṇāliṅgitāyās timira-nivasane sraṁsamāne rajanyāḥ |

anyonyālokanībhiḥ paricaya-janita-prema-nisyandinībhi-

rdūrārūḍhe pramode hasitam iva parispaṣṭam āśā-sakhībhiḥ ||411||

pāṇineḥ | (Srk 920)

upoḍha-rāgeṇa vilola-tārakaṁ

tathā gṛhītaṁ śaśinā niśāmukham |

yathā samastaṁ timirāṁśukaṁ tathā

puro’pi mohād galitaṁ na lakṣitam ||412||

tasyaiva | (Sv 1969, Spd 3634)

yātasyāstam anantaraṁ dina-kṛto veśena rāgānvitaḥ

svairaṁ śītakaraḥ karaṁ kamalinīm āliṅgituṁ yojayan |

śīta-sparśam avāpya samprati tathā gupte mukhāmbhoruhe

hāseneva kumudvatī-vanitayā vailakṣya-pāṇḍū-kṛtaḥ ||413||

vasukalpasya | (Srk 922, Mn 2.42)

prācīm añcati yāminīm anūnayaty āśāḥ samālambate

dyām āliṅgati sevate kumudinīṁ snigdho’timugdhaiḥ karaiḥ |

bahvīṣu pratipanna-manmatha-rasaṁ kurvan manaḥ kāminā-

mindur vandya-karaḥ sa eṣa bhuvanānandaḥ parispandate ||414||

kasyacit |

kalādhāro vakraḥ sphurad-adhara-rāgo nava-tanu-

rgalan-mānāveśās taruṇa-ramaṇīr nāgara iva |

ghana-śroṇī-bimbe nayana-mukule cādhara-dale

kapole grīvāyāṁ kuca-kalaśayoś cumbati śaśī ||415||

śrīkaṇṭhasya | (Srk 901)

### 84. miśraka-candraḥ

utpallava iva kiraṇaiḥ kusumita iva tārakābhir ayam induḥ |

udayaty udaya-taṭānte suratarur iva śītala-cchāyaḥ ||416||

janakasya |

yātrāyām iva datta-pūrṇa-kalaśaḥ kandarpa-rājñaḥ śaśī

tatrāyaṁ sahakāra-pallava-tulām aṅkaḥ samārohati |

jyotsnā-lepana-paṅka-pūritam iva vyomāṅgaṇaṁ sarvataḥ

kṣiptā maṅgala-lāja-muṣṭaya iva bhrājiṣṇavas tārakāḥ ||417||

kasyacit |

gagana-tala-taḍāga-prānta-sīmni pradoṣa-

prabalatara-varāhotkhanyamānaś cakāsti |

parikalita-kalaṅka-stoka-paṅkānulepo

nija-kiraṇa-mṛṇālī-mūla-kando’yam induḥ ||418||

parameśvarasya | (Srk 932)

citācakraṁ candraḥ kusuma-dhanuṣo dagdha-vapuṣaḥ

kalaṅkas tasyāyaṁ vahati malināṅgāra-tulanām |

athaitasya jyotir dara-dalita-karpūra-dhavalaṁ

marudbhir bhasmeva prasarati vikīrṇaṁ diśi diśi ||419||

rājaśekharasya | (Srk 907)

athoddāmair indoḥ sarasa-visa-daṇḍa-dyuti-dharai-

rmayūkhair vikrāntaṁ sapadi paritaḥ pīta-timiraiḥ |

dinaṁ-manyā rātriś cakita-cakitaṁ kauśika-kulaṁ

praphullaṁ nidrāṇaiḥ katham api yathāmbhoruha-vanaiḥ ||420||

yogeśvarasya | (Srk 923)

### 85. bahu-rūpaka-candraḥ

ekaḥ saṁprati pāka-śāsana-purī-pīyūṣa-sattrī puraḥ

pārakyaṁ tamasām asau kumudinī-caitanya-cintāmaṇiḥ |

mānoccāṭana-kārmaṇaṁ mṛgadṛśāṁ devo nabho’mbhonidhau

paśyodañcati pañca-bāṇa-vaṇijo yātrāvahitraṁ śaśī ||423||

hareḥ |

amṛtam ayam anaṅga-kṣmāruhasyālavālaṁ

mṛta-divasa-kapālaṁ kāla-kāpālikasya |

jayati makara-ketoḥ śāṇa-cakraṁ śarāṇām

amara-pura-purandhrī-darpaṇaḥ śveta-bhānuḥ ||424||

tripurāreḥ |

krīḍā-karpūra-dīpas tridaśa-mṛga-dṛśāṁ kāma-sāmrājya-lakṣī-

protkṣiptaikātapatraṁ śrama-śamana-calac-cāmaraṁ kāminīnām |

kastūrī-paṅka-mudrāṅkita-madana-vadhū-mugdha-gaṇḍopadhānaṁ

dvīpaṁ vyomāmburāśeḥ sphurati surapurī-kelihaṁsaḥ sudhāṁśuḥ ||425||

### 86. astamayaḥ

yathaivaiṣa śrīmāṁś carama-giri-vaprānta-jaladhau

sudhā-sūtiś cetaḥ kanaka-kamalā-śaṅki kurute |

tathāyaṁ lāvaṇya-prasara-makaranda-drava-tṛṣā-

patad-bhṛṅga-śreṇi-śriyam api kalaṅkaḥ kalayati ||426||

kasyacit | (Srk 940)

kṛta-pāda-nigūhanovasīda-

nnadhika-śyāma-kalaṅka-paṅka-lekhaḥ |

gaganodadhi-paścimānta-lagno

vidhur uttāna ivāsti kūrma-rājaḥ ||427||

śatānandasya | (Srk 978)

muṣita-muṣitālokās tārās tuṣāra-kaṇa-tviṣaḥ

savitur api ca prācī-mūle milanti marīcayaḥ |

śrayati śithila-cchāyābhogas taṭīm aparāmbudher

jaraṭha-lavalī-lāvaṇyāccha-cchavir mṛga-lāñchanaḥ ||428||

śarvasya | (Srk 973)

luṭhaty apara-vāridhau kamala-nirviśeṣaḥ śaśī

prarūḍham udayācale culuka-mātram uṣṇaṁ mahaḥ |

kṣaṇaṁ gagana-vedikām idam anaṅkuśaṁ gāhate

kalinda-giri-kanyakā-taṭa-māla-nīlaṁ tamaḥ ||429||

sihlaṇasya | (Smv 82.20)

svasthānād avanībhujeva patitaṁ doṣākareṇendunā

tārābhir viralāyitaṁ prakṛtibhis tasyeva nirdhāmabhiḥ |

niḥśrīkaiḥ kumudākarair mukulitaṁ tasyāvarodhair iva

pradhvastaṁ timirotkaraiḥ parijanais tasyaiva duścāribhiḥ ||430||

lakṣmīdharasya |

### 87. uccāvaca-candraḥ

nepathyaṁ bhūta-bhartus tridaśa-pariṣadāṁ jīvanaṁ yāminīnām

uttaṁsaḥ pāṁsulānāṁ kula-ripur amṛta-srotasām ādi-śailaḥ |

ātaṅkaḥ paṅkajānāṁ jayati rati-kalā-ketanaṁ mīnaketoḥ

sindhūnām eka-bandhuḥ kumuda-samudayānanda-kando’yam induḥ ||431||

śaraṇasya |

jyotsnā-mugdha-vadhū-vilāsa-bhavanaṁ pīyūṣa-vīci-saraḥ

kṣīrābdher navanīta-kūṭam avanītāpārtitoyopalaḥ |

yāminyās tilakaḥ kalā mṛga-dṛśāṁ prema-vrataikāśramaḥ

krāmaty eṣa cakorayācaka-mahaḥ-karpūra-varṣaḥ śaśī ||432||

(Srk 955)

prācī-gaṇḍa-sthala-malayaja-sthāsake kāminīnām

antaryāmiṇy amṛta-kiraṇe vairiṇi svairiṇīnām |

jyotsnā-jālaṁ vikirati muhuś candrakānta-praṇālīr

ācāmanti priya-sahacarī-cāṭukārāś cakorāḥ ||433||

hareḥ |

tamobhir dikkālair viyad iva vilaṅghya kva nu gataṁ

gatā drāṅmudrāpi kva nu kumuda-koṣasya sarasaḥ |

kva dhairyaṁ tac cābdher viditam udayādreḥ parisara-

sthalī-madhyāsīne śaśini jagad apy ākulam idam ||434||

aparājita-rakṣitasya | (Srk 925)

ṛkṣair vṛto haripade nivasan samīra-

santāna-śaitya-janakaḥ kumuda-pramodī |

nighnan niśācaratamaḥ pṛthu-nīla-lakṣmā

tārāpatiḥ sphurati citram anaṅgado’yam ||435||

surabheḥ |

### 88. vātaḥ

majjann ambhasi puṣpa-dhūliṣu luṭhann ākampayan bhūruha-

śreṇīr unmada-kokilāvalir avairā-baddha-kolāhalaḥ |

adhvanyān hṛdi tāḍayan puravadhū-vāsāṁsi visraṁsayan

svacchandaṁ bhramati smarāvanipater unmattako mārutaḥ ||436||

kasyacit |

alīnāṁ mālābhir viracita-jaṭā-bhāra-mahimā

parāgaiḥ puṣpāṇām uparacita-bhasma-vyatikaraḥ |

vanānām ābhoge kusumavati puṣpoccaya-paro

marun mandaṁ mandaṁ vicarati parivrājaka iva ||437||

vīryamitrasya | (Srk 1134)

surata-samara-sveda-ccheda-prado dalad-ambuja-

vraja-parimala-sparśaṁ varṣann asau śvasanaḥ śanaiḥ |

prasarati pika-troṭi-truṭyad-rasāla-navāṅkura-

dravanava-pariṣvaṅgaiḥ śītaḥ kuraṅga-vadhū-dṛśām ||438||

kasyacit |

pramada-vipina-vāpī-sambhṛtāmbhoja-rāji-

prakaṭita-makaranda-grāhiṇo’mī samīrāḥ |

abhinava-mada-bhājāṁ kāminīnāṁ kapole

surata-samara-kheda-svedam unmūlayanti ||439||

gadādharanāthasya |

ete pallī-parivṛḍha-vadhū-prauḍha-kandarpa-keli-

kliśyat-pīta-stana-parisara-sveda-sampad-vipakṣāḥ |

vānti svairaṁ sarasi sarasi kroḍa-daṁṣṭrā-vimarda-

truṭyad-gundrā-parimala-guṇa-grāhiṇo gandhavāhāḥ ||440||

kasyacit | (Srk 1141)

### 89. dakṣiṇa-vātaḥ

cumbann ānanam āluṭhan stana-taṭīm āndolayan kuntalaṁ

vyasyann aṁśuka-pallavaṁ manasija-krīḍāṁ samullāsayan |

aṅgaṁ vihvalayan mano vikalayan mānaṁ samunmūlayan

nārīṇāṁ malayānilaḥ priya iva pratyaṅgam āliṅgati ||441||

vinaya-devasya | (Srk 1133)

ete me malayādri-kandara-juṣas tac-chākhi-śākhāvalī-

līlā-tāṇḍava-sampradāna-guravaś ceto-bhuvo bāndhavāḥ |

cūtonmatta-madhuvrata-praṇayinī-huṅkāra-jhaṅkāriṇo

hā kaṣṭaṁ prasaranti pāntha-yuvati-jīva-druho vāyavaḥ ||442||

śrīpateḥ |

andhrī-nīrandhra-pīna-stana-taṭa-luṭhanāyāsamanda-pracārā-

ścārūnnullāsayanto draviḍa-vara-vadhū-hāra-dhammilla-bhārān |

jighrantaḥ siṁhalīnāṁ mukha-kamala-vanaṁ keralīnāṁ kapolaṁ

cumbanto vānti mandaṁ malaya-parimalā vāyavo dākṣiṇātyāḥ ||443||

kasyacit | (Srk 1126)

ye dolākelikārāḥ kim api mṛga-dṛśāṁ manyu-tantu-cchido ye

sadyaḥ śṛṅgāra-dīkṣā-vyatikara-guravo ye ca loka-traye’pi |  
te kaṇṭhe loṭhayantaḥ para-bhṛta-vayasāṁ pañcamaṁ rāga-rājaṁ

vānti svairaṁ samīrāḥ smara-vijaya-mahā-sākṣiṇo dākṣiṇātyāḥ ||444||

rājaśekharasya | (Vsb 1.27, Spd 3816, Smv 59.29, Srk 1145)

svairaṁ svairaṁ draviḍa-lalanā-gaṇḍa-pīṭhaṁ spṛśantaḥ

karṇāṭīnām aṭana-kuṭilāḥ kuntalāvartaneṣu |

vyādhunvanto bakula-lavalī-nāga-puṁnāga-vallī-

rlopāmudrādayita-kukubho mārutāḥ saṁcaranti ||445||

kasyacit |

### 90. nadī-vātaḥ

prati-taṭini taraṅgān mandam āndolayanta-

staruṇa-karuṇa-mallī-phullam ullāsayantaḥ |

iha hi nava-vasante vānti sīmantinīnāṁ

surata-samara-kheda-ccheda-dhīrāḥ samīrāḥ ||446||

kasyacit |

dhunānaḥ kāverī-parisara-bhuvaś campaka-tarū-

nmarun mandaṁ kunda-prakara-makarandān avakiran |

priya-premā-varṣa-cyuta-racanam āmūla-saralaṁ

lalāṭe lāṭīnāṁ luṭhitam alakaṁ tāṇḍavayati ||447||

acalasya | (Srk 1129)

revā-nirjhara-vāri-bindu-śiśiraḥ preyānivāyaṁ sakhe

vātaḥ phulla-lavaṅga-saṅgama-vaśān mandaḥ kuraṅgī-dṛśām |

vaktraṁ cumbati vepathuṁ janayati prodghāṭayaty aṁśukaṁ

śītkāraṁ tanute tanīti pulakaṁ keśāntam ākarṣati ||448||

kasyacit |

vahati malaya-śailopānta-viśrānta-vallī-

nava-kisalaya-bhaṅga-kṣīra-saurabhya-bandhuḥ |

rahasi paricito’yaṁ pāṇḍya-sīmantinīnāṁ

dara-taralita-revā-tīra-nīra-samīraḥ ||449||

umāpati-dharasya |

udañcat-kāverī-lahariṣu pariṣvaṅga-raṅge luṭhantaḥ

kuhū-kaṇṭhī-kaṇṭhī-rava-rava-lava-trāsita-proṣitebhāḥ |

amī caitre maitrāvaruṇi taruṇī-keli-kaṅkelli-mallī-

calad-vallī-hallīsaka-surabhayaś caṇḍi cañcanti vātāḥ ||450||

rākṣasasya | (Spd 3810)

### 91. samudra-vātaḥ

vahati jaladhi-kūle bāla-tāmbūla-vallī-

calana-vidhi-vidagdhaḥ sāndra-nīhāra-sārdraḥ |

gagana-cara-purandhrī-danta-nirbhinna-vanya-

kramuka-phala-kaṣāyāmoda-saumyaḥ samīraḥ ||451||

dakṣasya |

lavaṇa-jaladhi-velā-śīkarāsāra-varṣī

suratarabhasa-khinna-drāviḍī-bhukta-muktaḥ |

vahati malaya-śailāraṇya-dolā-vilāsī

taruṇa-karuṇa-mallī-gandha-bandhuḥ samīraḥ ||452||

dharmapālasya |

ye kallolaiś ciram anugatā dakṣiṇasyāmburāśeḥ

pītocchiṣṭās tad anu malaye bhogibhiś candana-sthaiḥ |

antar-bhrāntāḥ pratikisalayaṁ puṣpitānāṁ latānāṁ

samprāptās te viraha-śikhino gandha-vāhāḥ sahāyāḥ ||453||

amara-siṁhasya |

mandāndolita-dakṣiṇārṇava-calat-kallola-līlālasa-

tkarṇāṭīrata-keli-lola-sumano-mālā-samullāsinaḥ |

vātāḥ kerala-kāminī-kuca-taṭe lāṭī-lalāṭe muhuḥ

khelanto vikiranti mālava-vadhū-dhammilla-mallī-srajaḥ ||454||

kasyacit |

lāvaṇyaiś cakra-pāṇeḥ kṣaṇa-dhṛta-gatayaḥ prāṁśubhiś candra-kānta-

prāsādair dvārakāyāṁ taralita-caramāmbhodhi-tīrāḥ samīrāḥ |

sevante nitya-mādyat-kari-kaṭhina-karāsphāla-kāla-prabuddha-

krudhyat-pañcānanogra-dhvani-bhara-vigalac-caṇḍa-huṅkāra-garbhāḥ ||455||

kasyacit |

### 92. prābhātika-vātaḥ

ayam uṣasi vinidra-drāviḍī-pīna-tuṅga-

stana-parisara-sāndra-sveda-vindūpamardī |

sruta-malayaja-vṛkṣa-kṣīra-saurabhya-sabhyo

vahati sakhi bhujaṅgī-bhukta-śesaḥ samīraḥ ||456||

kasyacit | (Srk 1144)

prabhāte sannaddha-stanita-tanimānaṁ jaladharaṁ

spṛśantaḥ sarvatra sphuṭitatara-mallī-surabhayaḥ |

amī mandaṁ mandaṁ surata-samara-śrānta-taruṇī-

lalāṭa-svedāmbhaḥ-kaṇa-parimuṣo vānti marutaḥ ||457||

acalasya | (Srk 1139)

rajani-kara-mayūkhonnidra-nīlotpalālī-

parimala-bahu-gandho badhuras tat-parāgaiḥ |

kavalita-rati-kheda-sveda-bindur niśānte

pulakayati tuṣārāsāra-varṣī samīraḥ ||458||

sarasiruhasya |

rāmāṇāṁ ramaṇīya-vaktra-śaśinaḥ svedoda-bindu-pluto

vyālolālaka-vallarīṁ pracalayan dhunvan nitambāmbaram |

prātar vāti madhau prakāma-vikasad-rājīva-rājī-rajo

jālāmoda-manoharo rati-rasa-glāniṁ haran-mārutaḥ ||459|| amarukasya |

(Amaru 58; Spd 3732, Smv 83.1)

stana-parisara-bhāge dūram āvartamānāḥ

śrita-tanimani madhye kiñcid eva skhalantaḥ |

vavur atanu-nitambābhoga-ruddhā vadhūnāṁ

nidhuvana-rasa-kheda-cchedinaḥ kalya-vātāḥ ||460||

ratnākarasya | (Sv 2167, Spd 3730)

### 93. madanaḥ

sudhā-sūter bandhur madhu-sahacaraḥ pañcama-ruci-

diśaṁl-līlā bahvīḥ kuvalaya-dṛśāṁ narmaṇi guruḥ |

sa devaḥ śṛṅgārī hṛdaya-vasatiḥ pañca-viśikhaḥ

sadā svādūn kurvan madhumada-vikārān vijayate ||461||

rājaśekharasya |

antar-bahis tri-jagatī-rasa-bhāva-vidvān

yo nartayaty akhila-deha-bhṛtāṁ kulāni |

kṣemaṁ dadātu bhagavān paramādidevaḥ

śṛṅgāra-nāṭaka-mahā-kavir ātmajanmā ||462||

bhavānandasya |

jayati sa mada-lekhocchṛṅkhala-prema-rāmā-

lalita-surata-līlā-daivataṁ puṣpa-cāpaḥ |

tribhuvana-jaya-siddhau yasya śṛṅgāra-mūrte-

rupakaraṇam apūrvaṁ mālyam indur madhūni ||463||

utpala-rājasya | (Srk 332)

manasi kusuma-bāṇair eka-kālaṁ trilokīṁ

kusuma-dhanur anaṅgas tāḍayaty aspṛśadbhiḥ |

iti vitata-vicitrāścarya-saṅkalpa-śilpo

jayati manasijanmā janmibhir mānitāṅgaḥ ||464||

kasyacit | (Srk 325)

yācyo na kaścana guruḥ pratimā ca kāntā

pūjā vilokana-nigūhana-cumbanāni |

ātmā nivedyam itara-vrata-sāra-jetrīṁ

vandāmahe makara-ketana deva dīkṣām ||465||

vallanasya | (Srk 333)

### 94. madana-śauryam

vande devam anaṅgam eva ramaṇī-netrotpala-cchadmanā

pāśenāyati-śālinā suniviḍaṁ saṁyamya loka-trayam |

yenāsāv api bhasmanāñjita-tanur devaḥ kapālī balāt

prema-kruddhanagātmajāṅghri-vinati-krīḍā-vrate dīkṣitaḥ ||466||

lalitokasya | (Srk 328)

cāpaḥ kṣamādhara-patiḥ phaṇinā patir jyā

bāṇaḥ purāṇa-puruṣas tri-daśāḥ sahāyāḥ |

īśaḥ purām iti purāṁ tisṛṇāṁ vijetā

puṣpāyudhaḥ punar ayaṁ trijagad-vijetā ||467||

bhavānandasya |

ayaṁ sa bhuvana-traya-prathita-saṁyamaḥ śaṅkaro

bibharti vapuṣādhunā viraha-kātaraḥ kāminīm |

anena kila nirjitā vayam iti prayāyāḥ karaṁ

kareṇa paritāḍayañjayati jāta-hāsaḥ smaraḥ ||468||

nīlapaṭṭhasya | (Srk 323)

kula-gurur abalānāṁ keli-dīkṣā-pradāne

parama-suhṛd-ananṅgo rohiṇī-vallabhasya |

api kusuma-pṛṣatkair deva-devasya jetā

jayati suratalīlā-nāṭikā-sūtra-dhāraḥ ||469||

rājaśekharasya | (Vsb 1.1, Srk 327, Spd 3077, Smv 1.25)

dhanur mālā maurvī kvaṇad-alikulaṁ lakṣyam abalā-

mano-bhedya-śabda-prabhṛtaya ime pañca-viśikhāḥ |

iyāṁ jetuṁ yasya tribhuvanam adehasya vibhavaḥ

sa vaḥ kāmaḥ kāmān diśatu dayitāpāṅga-vasatiḥ ||470||

kasyacit | (Sv 82, Srk 331)

### 95. uccāvacam

punaḥ prādurbhāvād anumitam idaṁ janmani purā

purāre na prāyaḥ kvacid api bhavantaṁ praṇatavān |

naman janmany asminn aham atanur agre’py anatibhāṅ

maheśa kṣantavyaṁ tad idam aparādha-dvayam api ||471||

muñjasya | (Srk 36)

na jyotsnā na ca mālatī na dayitā no vallakī-pañcama-

stāmbūlaṁ na vilepanaṁ na ca rahaḥ-kelir na muktā-latā |

no vā sat-kavi-sūktayo mama tathā hartuṁ kṣamante manaḥ

puṇyair unmilitā carācara-guror bhaktir yathā śūlinaḥ ||472||

tasyaiva |

kā durdaśā kupita-nirdaya-citra-gupta-

vitrāsitasya jagato yadi devi na syāḥ |

tvaṁ karma-bandhana-vimocana-dharma-rāja-

lekhādhikāra-pariśodhana-jāta-patrī ||473||

viriñceḥ |

svāṅgaiḥ kalpita-sāndra-talpa-racanaḥ śvāsānilollāsibhiḥ

kallolaiḥ kṛta-cāmaraḥ pṛthu-phaṇā-kḷptātapatra-kriyaḥ |

cūḍā-ratna-dhṛta-pradīpa-valayo viśveśamādārdhayan

nākalpa-sthira-niścayena manasā śesaḥ paraṁ jīvati ||474||

brahma-nāgasya |

sa ślāghya-stanam upastunvanti vibudhās tenānvayaḥ pāvita-

stasmai nāma namanti te’pi munayo mānyās tato bibhyati |

haste tasya jagat-trayī kim aparaṁ tatrāmṛtaṁ līyate

yena śrī-haripāda-padma-rajasi nyastaṁ kadācin manaḥ ||475||

**śrīdhara-dāsa-vinirmita-sad-ukti-karṇāmṛte pavitrayatu |**

**gaṅgeva gāhamānān prathamo deva-pravāho’yam ||**

**iti śrī-mahā-māṇḍalika-śrīdhara-dāsa-saṁgṛhīte sad-ukti-karṇāmṛte devatā-pravāho nāma prathamaḥ pravāhaḥ |**

atha vīcayaḥ 95 ślokāḥ 475